Asosiy > Yangiliklar > ЁШЛАР ВА ИНТЕРНЕТ МАДАНИЯТИ\nТадбиркорлар ва ишбилармонлар ҳаракати – Ўзбекистон либерал демократик партияси Мирзаобод тумани Кенгаши “Ёшлар қаноти” гуруҳи томонидан ёшларни интернет тармоғидаги бузғунчи ғоялардан ҳимоя қилиш, уларда интернет маданиятини шакллантириш, ҳаётга теран қарайдиган маънан етук, баркамол авлодни тарбиялаш мақсадида “Ёшлар ва интернет маданияти” мавзусида давра суҳбати ташкил этилди.\nТадбирда Республика Маънавият ва маърифат маркази Мирзаобод тумани бўлими, “Ёшлар қаноти” фаоллари ва уюшмаган ёшлар қатнашдилар.\nТадбирда сўзга чиққан O’zLiDeP Мирзаобод тумани Кенгаши раисининг биринчи ўринбосари Х.Сулаймонов бугун ёшлар тарбияси нафақат оила ва таълим муассасалари, кенг жамоатчилик ҳамда сиёсий партияларнинг ҳам асосий вазифаси ҳисобланади, деди. Айниқса, ахборот технологиялари ривожланиб, интернетдан фойдаланувчилар сони кўпайгани сайин ёшларни турли таҳдидлардан, ёт ғоялардан асраш тобора долзарб аҳамият касб этмоқда.\nИнтернет орқали юзага келадиган муаммолардан ўзимизни имкон қадар ҳимоя қилишга одатланишимиз лозим. Шундай таҳликали, иқтисодий, маънавий инқирозлар кучайиб бораётган бир пайтда ёшлар онгини ёлғон ва сохта ахборот хуружларидан ҳимоя қилиш, уларни ҳушёрликка даъват этиш орқали маънавиятини бойитиш долзарб вазифага айланиб қолди. Ахборот соҳасидаги глобаллашувнинг фойдали ва айни пайтда, зарарли жиҳатларини ёшлар билишлари лозим.\nХўш, ахборот хуружларидан ҳимояланиш учун нималарга кўпроқ эътибор бериш лозим? Энг аввало, маънавий иммунитетни кучайтириш керак. Бунинг учун эса мактабгача таълим муассасалари, мактаблар, лицей ва коллежларда миллий истиқлол ғояларини кенг тарғиб қилиш, ёшларимизни маънан соғлом руҳда тарбиялаш талаб этилади. Токи, ёт ғоялар уларнинг онгига ўз таъсирини ўтказа олмасин. Мамлакатимизда ёшлар бугун миллий ўзликни сақлаб қолиш ҳамда давлат мустақиллигини мустаҳкамлашда етакчи куч сифатида намоён бўлаётгани эътиборга молик. Бироқ бу хотиржамликка изн бермаслиги керак. Глобаллашув даврининг салбий оқибатларини бартараф этиш учун, аввало, келажагимиз эгаларига юксак маънавий-ахлоқий тарбия бериш, уларда фаол фуқаролик позициясини шакллантириш муҳим аҳамият касб этади. Ушбу масала барчамиз учун бирдек аҳамиятлидир, деди нотиқ.\nДавра сухбатида O’zLiDeP Мирзаобод тумани Кенгаши раисининг аёллар масалалари бўйича ўринбосари, Республика Маънавият тарғибот маркази туман бўлими раҳбари Г. Холмуродова бугунги глобаллашув жараёнида ёшларда интернет маданиятини шакллантириш, миллий ахборот макони муҳофазасини таъминлаш, ёд ғояларга нисбатан иммунитетни ошириш ва бу жараёнларда партиянинг олиб бораётган ишларига эътибор қаратди. Юртимиз тақдири ва келажаги учун масъулиятни ўз зиммасига олишга қодир куч сифатида майдонга чиқаётган ёш авлодни тарбиялаш, улар онгида ҳуқуқий маданиятни шакллантириш, мустақил фикрлайдиган иқтидорли ёшларни кашф этиш, уларни ахборот дунёсининг салбий тусдаги таҳдидларидан асраш, бугунги куннинг энг долзарб вазифаларидан эканлигини таъкидлади.\nДавра суҳбати давомида ёшларни ёт ғоя ва иллатлардан асраш, уларни ишончли маълумотлар билан таъминлаш, огоҳлик ва ҳушёрликни ошириш, ёшларнинг маънавий-ахлоқий талабларга жавоб берадиган сайтларга киришини назорат қилишга эришиш, интернет маданиятини болаликдан шакллантириш борасида фикр мулоҳазалар айтиб ўтилди.\nO’zLiDeP вилоят Кенгаши мутахассиси


Қашқадарё вилоятининг 2022-2026 йилларда ижтимоий-иқтисодий ривожлантириш бўйича мақсадли кўрсаткичлари - Review.uz\nИқтисодий тадқиқотлар ва ислоҳотлар маркази томонидан келгуси беш йилда Қашқадарё вилоятида олиб бориладиган ишлар юзасидан шарҳ тайёрланди.\nЎзбекистон Республикаси Вазирлар Маҳкамасининг 2022 йил 20 апрелдаги 201-сонли Қарорига асосан Қашқадарё вилоятини 2022-2026 йилларда комплекс ижтимоий-иқтисодий ривожлантиришнинг мақсадли кўрсаткичлари тасдиқланди.\nҚашқадарё вилоятида 2022-2026 йилларда ялпи ҳудудий маҳсулот (ЯҲМ) ҳажмини 1,5 бараварга, саноат маҳсулотлари ҳажмини 1,5 бараварга, қишлоқ хўжалиги маҳсулотлари ишлаб чиқаришни 1,2 бараварга, хизматлар ҳажмини 2,9 бараварга ҳамда қурилиш ишлари ҳажмини 1,2 бараварга ошириш бўйича барча чора-тадбирлар кўрилади. Натижада, жон бошига тўғри келадиган ЯҲМ ҳажми 13,9 млн сўмдан 22,1 млн сўмга ошади.\nТегишли соҳаларни ривожлантириш орқали вилоятнинг бюджет тушумлари ҳажми 3 483 млрд сўмдан 5 528 млрд сўмга (1,6 баравар ўсиш) етказилади.\nТадбиркорликни ривожлантириш бўйича амалга оширилган тадбирлар натижасида келгуси беш йилда жами 51 585 та янги кичик бизнес субъектлари ташкил этилади. 438,4 минг нафар аҳолининг бандлигини таъминлаш орқали вилоятда ишсизлик даражаси 9,2%дан 7,6%га, камбағаллик даражаси 50% га қисқартирилади.\n3 872 та лойиҳалар бўйича умумий қиймати 3 579,2 млн долларлик инвестиция лойиҳалари ишга туширилади ва инвестиция лойиҳаларини йўлга қўйиш бўйича янгидан 72 та кичик саноат зоналари ташкил этилади.\nҲудудий экпорт ҳажми 1,6 бараварга оширилган ҳолда, жами 1,6 млрд долларлик маҳсулот ва хизматлар экспорти йўлга қўйилади.\nКелгуси беш йилликда аҳолининг ичимлик суви билан таъминланганлик даражасини 43,4%дан 68,4%га, оқова сув тизими билан қамров даражасини 6,3%дан 14,2%га ошириш кўзда тутилган. Шу билан бир қаторда электр тармоғини яхшилаш мақсадида умумий узунлиги 61 99,1 км бўлган электр тармоқларини қуриш ва реконструкция қилиш, 1 673 та трансформаторларни ўрнатиш ва таъмирлаш ишлари амалга оширилади.\nВилоятнинг йўл инфратузилма салоҳиятини яхшилаш мақсадида умумий узунлиги 814,9 км бўлган умумий фойдаланишдаги автомобил йўлларини асфальтлаш ҳамда 3 554,3 км ички хўжалик йўлларини яхшилаш, 125 та кўприкларни қуриш ва таъмирлаш ишлари амалга оширилади. Шу билан бир қаторда, умумий қиймати 455,1 млрд сўмлик 275 та иссиқлик таъминоти тизими объектларини янгидан қуриш, реконструкция ва модернизация қилиш кўзда тутилган.\nКелгуси беш йиллик истиқболда вилоятда мактабгача таълим билан қамров даражаси 52,1%дан 62%га оширилади, бу борада хусусий сектор томонидан 57 346 ўринли 2 029 та нодавлат ва оилавий мактабгача таълим ташкилотларини ташкил этиш чоралари кўрилади. 744 та умумтаълим мактабларида қурилиш реконструкция ишлари олиб борилади. Жумладан, 24 та янги умумтаълим мактаблари қурилади, 548 та умумтаълим мактабларида реконструкция, 172 та умумтаълим мактабларида мукаммал таъмирлаш ишлари амалга оширилади.\nВилоят ҳудудларида 15 та янги спорт объектлари қурилади 14 та спорт объектларида реконструкция ва капитал таъмирлаш ишлари олиб борилади.\nҚашқадарё вилоят филиали бош илмий ходими


МАДАНИЯТ стр. 8\nҒалабанинг 75 йиллигига\n(Генерал Собир Раҳимов ва содиқ сафдошлари хотирасига)\nПрезидентимиз Шавкат Мирзиёев 2019 йил ёзида Олмазор туманида Ғалаба боғи барпо этиш юзасидан кўрсатмалар бериб, бу боғ халқимизнинг Ғалабага қўшган ҳиссасини намоён этиши, ота-боболаримизнинг қаҳрамонлигини абадийлаштириши, Иккинчи жаҳон уруши муҳити, ватандошларимиз қатнашган жанглар ҳақида маълумотлар акс этиши зарурлигини алоҳида таъкидлаган эди.\n08.05.2020 14:04 davomini o'qish\nОдамлар “Ғалаба” сўзини эшитиш учун радио тинглаган\n1941 йилнинг 22 июнь тонгида халқимизнинг тинч ҳаёти издан чиқди. Ўша куни кўчаларга ўрнатилган радиокарнайлар “Уруш бошланди”, деган совуқ ва даҳшатли хабарни тарқатди. Урушнинг оғир даври бошланди.\n07.05.2020 13:17 davomini o'qish\nСанъатнинг сеҳрли олами\nЎзбек қизи Марказий Осиёдаги биринчи аёл-дирижёр\nМарказий Осиёдаги биринчи аёл-дирижёр, халқ артисти, Давлат мукофоти лауреати, профессор, Турон Фанлар академияси академиги Дилбар Абдураҳмонова Ўзбекистон мусиқа маданиятининг машҳур намояндаларидан биридир.\nКарантинда ёзилган “карантин” қиссаси муҳокама этилди\nЁзувчи Рисолат Ҳайдарова “Карантин” қиссасини ёзиб тугатди. Ўзбекистон Ёзувчилар уюшмаси Наср ижодий кенгаши “Ижодкорлар бўстони” телеграм гуруҳида бу қиссанинг муҳокамасини ўтказди. Бу ҳақда Ўзбекистон Ёзувчилар уюшмаси ахборот хизмати хабар берди.\n05.05.2020 13:06 davomini o'qish\nСоҳибқирон давридаги мўъжаз мажмуа\nАмир Темур ҳақиқий инсон каби яшади, инсоният учун қўлидан келганча эзгу ишларни ҳам амалга оширди. Соҳибқирон Амир Темур ва унинг авлодлари давридан бизнинг кунларгача бир қанча муҳташам санъат обидалари сақланиб қолган. Бу эса Амир Темур ҳомийлигида мамлакатда меъморлик ва шаҳарсозлик ғоят ривожланганлигидан далолат беради. Соҳибқироннинг меъморий бунёдкорлиги соҳасидаги беқиёс ишларини Шаҳрисабз, Самарқанд, Бухоро, Тошкент ва Туркистон шаҳарларида ҳозиргача сақланиб қолган ноёб ва нодир обидалар мисолида кўришимиз мумкин...\n03.05.2020 14:14 davomini o'qish\nОдамгарчилик, беминнат меҳр-оқибат кўрсатиш халқимизнинг қон-қонига сингиб кетган. Аждодларимиз ҳеч қачон бировга кўз-кўз қилиш учун яхшилик қилмаган.\n03.05.2020 13:48 davomini o'qish\n02.05.2020 13:45 davomini o'qish\nСанъат соҳаси: Халқаро онлайн анжуманда нималар муҳокама қилинди?\nКамолиддин Беҳзод номидаги Миллий рассомлик ва дизайн институтида “ЭГО-ХХ: Санъатдаги умуминсоний қадриятлар ва миллий ўзига хослик” мавзуида халқаро илмий-экспериментал онлайн анжуман бўлиб ўтди.\n01.05.2020 12:47 davomini o'qish\nБўронларда қолган баҳорлар\nЎн тўққиз ёшлилар\nЭр бошига иш тушса, этик билан сув кечар, деган нақлнинг мазмун-моҳияти ҳақида кўп ўйлаганман. Нега бундай дейишган экан? Буни қачон эшитганим, қулоғимга қандай зил-замбил бўлиб қуйилиб қолганини ҳам изоҳлаб беролмайман. Бундай тишли-тиғли гаплар Худо раҳмат қилгур катта энамдан чиқар эди. Демак, бу ақиданинг томири ҳу-у-ув болаликнинг кўксига бориб қадалади. Энамиз-да, энамиздан бошқа ким ҳам айтарди бундай мақол-маталларни… Ёки “этик билан сув ичар...”\n29.04.2020 14:52 davomini o'qish\n28.04.2020 12:18 davomini o'qish


08.01.2021 – Международный аэропорт «Термез»\nДунёнинг энг ғаройиб ва хавфли аэропортлари\nШундай аэропортлар борки, самолётга чиқмасингиздан анча олдин юрагингизга ғулғула солади. Ижтимоий тармоқлардаги каналларимизда ана шундай аэропортлар билан таништириб борамиз.\nАйтишларича, Паро шаҳри рейси йўловчилари қўниш даҳшатини енгиш учун бир талай дори ичишар экан. Қайд этиш керакки, аэропорт қояли тоғлар билан ўраб олинган ва жуда қисқа учиш-қўниш чизиғига эга. Бу ерда самолётларни бошқариш учун дунёдаги 8 учувчигагина рухсат берилган.\nБаррадаги аэродром жуда ўзгача. Чунки у ерда нормал учиш-қўниш чизиғи ўрнига пляждан фойдаланилади. Бари оддий: бир неча белгилар қўйилган – қўнаверинг.\nЯнги Зеландия. Гибсборн\nГибсборн самолётлар (аниқроғи учувчилар) учун ғаройиб жойлардан бири саналади. Учиш чизиғи ўртасидан одатий темир йўл ўтади. Диспетчерлар учишларни поездлар ҳаракати жадвалига мувофиқ тарзда бошқаришига тўғри келади.\nБизнинг каналга обуна бўлинг: https://t.me/Termizaeroport


Комиссия хулосаси қурол бўла оладими?\nХалқаро комиссия Ўш қирғинида жабрланганларнинг аксари этник ўзбек, деган хулосага келган.\nҚирғизистон жанубида 2010 йилнинг июнида бўлиб ўтган воқеаларни ўрганган Халқаро комиссиянинг хулосаси ўша воқеалардан жабр кўрганларнинг топталган ҳуқуқларини тиклаш учун қурол бўла оладими? Бу савол Комиссия ҳисоботи эълон қилинганидан буён кўпчиликни қизиқтирмоқда. Бу қизиқишни Қирғизистон парламентининг Комиссия раиси Киммо Кильюненни персона нон грата, деб эълон қилиши янада кучайтириб юборди. Ўш қирғинидан жабр кўрганларни қизиқтираётган саволни мухбиримиз Сарвар Усмон инсон ҳуқуқлари ҳимоячиларига берди.\nБиринчи суҳбатдошимиз Қирғизистондаги “Қилим шами” инсон ҳуқуқлари ташкилоти раҳбари Азиза Абдурасулова.\nУнинг фикрича, Халқаро комиссиянинг ҳисоботи ўз-ўзидан адолатни тиклаш учун қурол бўла олмайди.\n- Айнан шу ҳужжат у ёки бу шахснинг топталган ҳуқуқлари қайта тикланиши учун восита бўла олади, дея олмайман. Бунинг учун Қирғизистон ҳукумати – давлат ҳисобот муаллифлари таклиф қилган тавсияларни бажариши лозим. Жабр кўрганларнинг эса, бу ҳужжатга ишора қилишидан фойда йўқ. Чунки у Қирғизистон ҳудудида юридик кучга эга эмас.\n- Биринчидан, Қирғизистоннинг суверен давлат сифатида ўз қонунлари бор. Иккинчидан, бу комиссия на БМТ, на ЕХҲТ каби халқаро ташкилотлардан расмий мақом олган. Агар ўшандай мақоми бўлганида эди, Комиссия тавсиялари бажарилишини халқаро механизмлар ёрдамида таъминлаш мумкин бўлар эди. Биз, қирғизистонлик ҳуқуқ ҳимоячилари аввал-бошданоқ Комиссиянинг мана шу заиф жиҳатига эътибор қаратиб келганмиз.\nОзодлик: Демак, Комиссия ҳисоботи шунчаки бир қуруқ қоғоз экан-да?\n- Йўқ-йўқ, мен бундай фикрда эмасман. Ҳисобот ҳар ҳолда катта меҳнат маҳсули. Можарони ичидан туриб кузатган одам сифатида айтишим мумкинки, ҳисоботда бўлиб ўтган воқеалар тўғрисидаги маълумотларнинг 75-80 фоизи ишончли маълумотлардир.\nОзодлик: Бу хулоса жабрланганларни ҳимоя қила оладиган ҳужжат эмас экан, унинг қуруқ қоғоздан нима фарқи қолади?\n- Мазкур ҳисобот қурол бўлиб хизмат қилиши учун биз халқаро механизмлардан фойдалана билишимиз лозим. Бунинг учун эса, халқаро ташкилотлар, халқаро қўмиталарнинг ўзлари иродаларини ишга солишлари лозим. Улар ҳисоботга эътибор беришлари лозим. Лекин бунга қандай эришамиз? Эришиш эса, мумкин. Эришиш зарур, дейди Азиза Абдурасулова.\nНавбатдаги суҳбатдошимиз Ўш воқеаларидан сўнг Европада тузилган жамоат ташкилоти – “Алишер Навоий институти” вакили, ўзбекистонлик инсон ҳуқуқлари ҳимоячиси Суҳроб Исмоилов.\nОзодлик: Ўша ҳисобот, ҳисоботда Ўш воқеаларининг инсониятга қарши жиноят деб баҳоланиши, Ўш воқеаларида жабр кўрганлар ҳуқуқларининг тикланиши учун қандайдир ëрдамчи восита бўла оладими ëки йўқми?\n- Назарий жиҳатдан албатта шу халқаро комиссиянинг чиқарган ҳисоботи ва ундаги тавсиялар, агар улар амалга ошириладиган бўлса ҳокимиятнинг ўзи тарафидан, унда улар албатта мана шунақа механизм ролини ўйнаши мумкин ҳақиқий бир текширувлар ўтказиш ва ўша воқеалардаги айбдор тарафларни жазога тортиш бўйича. Лекин кузатишларимиз бўйича Қирғизистон ҳукумати комиссиянинг бошида фақатгина қўл учида розилик берди. Ўйладики, шу шовқин-суронни босди-босди қилиш учун адолат тўғрисидаги бўлаëтган чақириқларга жавоб бўлиши учун комиссия ўзининг хулосасини чиқарадида, унинг кетидан аниқ мажбурий бажарилиши керак бўлган ҳеч қанақа чора-тадбирлар таклиф қилинмайди дебн ўйладилар шекилли. Лекин комиссия ўзининг бир талай турли хил йўналишлар бўйича аниқ хулосаларни бергандан кейин унинг бажарилиши кераклиги тўғрисида ақллари етиб қолгандан кейин ҳозир буни инкор этиш йўлига ўтишмоқда.\nБиз агар жаҳонда мана шунақа ҳолатларда дунë ҳамжамиятининг, айниқса ривожланган давлатларнинг тутган турли хил йўлларини кўрадиган бўлсак тарихдан, агар исташса эди дунëнинг кучли мамлакатлари, мана шу ҳолатда Қирғизистон ҳукуматини бутун тўлиқ таркиби билан энг асосий айбдорлар таркибига киритиб, уларни жазога тортиши мумкин эди. Ҳатто халқаро трибунал ҳам жорий қилиши мумкин эди. Бу ўринда Қирғизистон ҳукуматини ҳозирги дунëдаги универсал жиноят суди ҳисобланадиган халқаро жиноятчилиги, унинг уставига аъзо бўлиш-бўлмаслиги аллақачон рол ўйнамасди. Агар кучли давлатлар исташганида эди, босим орқали мана шу механизмни амалга оширишган бўларди. Лекин биз ҳатто кучли давлатларнинг ҳам реакцияси турли хил бўлганлигини кўрдик. Бир хиллари сиëсий баҳо беришда дадилроқ бўлди, бир хиллари қўл учида сиëсий баҳо беришди. Шунинг учун биз ўйлаймизки, ҳозирги кунда халқаро комиссия чиқарган ва таклиф қилган жуда аниқ механизмларнинг бажарилишини фақат Қирғизирон ҳукуматининг ўзининг сиëсий иродасига қолиб кетган кўринади.\nОзодлик: Демак, Ўш воқеаларида жабрланганлар шу комиссиянинг хулосасини қўлтиғига қисиб, бирор-бир идорага бориб, “Мана кўриб қўй. Мана бунақа хулоса ëзилган” деб дастак қила олмас эканда.\n- Менимча, айнан тескариси. Ҳозирги ҳолатда ҳатто Қирғизистон ҳукуматининг ўзи ҳам мана шу нарсани инкор қилиб турган пайтда, мана шу воқеаларда тақдирлари жабрланган, мана шу орқали азият чеккан ҳар бир тараф ўзбеклар бўладими, қирғизлар бўладими, ўзларининг ҳақларини қайта тиклашмоқчи бўлишса, улар халқаро комиссия чиқарган ҳисоботни ва ундаги тавсияларни айнан дастак деб билдиришлари керак, уни фақат қўллаб-қувватлаши керак. Шунга доимо ишора қилиб туришлари керак.\nОзодлик: Ишора қилиб туришлари керак. Ишора қилса, қайсидир бир идора шуни тан оладими Қирғизистондами, Қирғизистон ташқарисидами?\n- Бу ҳамма давлатларнинг, ҳукуматларнинг қанчалик халқаро ҳуқуқ қонунларини ҳимоя қилиш иродасига боғлиқ. Бу ерда гап айнан бизнинг кучимиз, чидамимиз қанчаликка етади мана шу халқаро комиссиянинг тавсияларини илгари суришга, ҳар битта ҳолатда ман ашу тавсияларга ишора қилишга?\nОзодлик: Демак, 1 июн куни бу ҳужжат эмас Қирғизистон ичида.\n- Мажбурий ҳужжат дея олмаймиз.\nОзодлик: Республикадан ташқаридачи?\n- Бояги айтиб ўтганимиз, агар халқаро ҳамжамият, ҳеч бўлмаса дунëдаги учта-тўртта катта кучлар, бу ерга албатта Россия ҳам киради, чунки воқеалар бошланган пайтда БМТнинг хавфсизлик кенгаши халқаро қўшинларни киритиб шу воқеаларни бостирамиз деган эди. Россия билан Хитойнинг овози қаршилик билдиргани учун мана шу қарор ўтмасдан қолди. Россиянинг овози ҳисобга олинади мана шу тавсияларда қанчалик амалий инструментга айланишига. Албатта Америка билан Европа Иттифоқининг овозлари ҳам кучли эътиборга эга бўлади. Агар улар истаса, бу тавсиялар ҳаëтда ўзининг амалий аксини топиши мумкин.\nОзодлик: Демак, республикадан ташқарида ҳам бугун бир дастак бўла олмайди, восита бўла олмайди.\n- Менимча, воситага куч бериш керак холос. Лекин унга таянган ҳолда амалий бажарилишини талаб қилса бўлади. Шунга кучи етади. Чунки тавсиялар етарли даражада аниқ ва конкрет ва у ерда етарли даражада айблар қўйилган.


Арқонда сакраш — ортиқча вазндан қутулишнинг энг яхши усули\nКасалланганлар сони 114 260 431\nСоғайганлар сони 89 823 329\nВафот этганлар 2 534 398\nЖами овоз: 607 та.\nҚоматни меъёрга келтириш, ортиқча вазндан қутулиш учун спортзалга қатнаш ва ортиқча машқ бажаришга ҳожат йўқ. Арқонда сакраш орқали ҳам яхши самарага эришиш мумкин.\nСкиппинг, яъни болаликдан бизга яхши таниш бўлган арқонда сакраш бугунги кунда замонавий кардио машғулотларнинг асосини ташкил қилади. Ушбу машғулот нафақат вазн ташлаш, балки юрак, қон томирларини мустаҳкамлаш ҳамда нафас олиш тизимининг яхшиланишига ҳам ҳисса қўшади. Кун давомида 15 дақиқа арқон билан сакраганда метаболизм тезлашиб, қон айланиши, ёғ эриши жадаллашади, шунингдек, мушаклар тонуси меъёрда бўлади. 1 соат вақт сарфланганда ўртача 700 калориядан қутулиш мумкин.\nҚандай арқон танлаган яхши?\nСакраш учун қулай ва қоматни тўлиқ ёпиб турадиган либос ҳамда кроссовка кийиш керак. Арқон резинка ёки юмшоқ пластикдан ишланган бўлади. Резинкадан ишланган арқон унчалик қиммат бўлмайди ва ундан ҳаваскорлар фойдаланиши мумкин. Иккинчиси қиммат туради ва айлантириш қийин экани ҳисобига ҳамма ҳам ундан фойдаланавермайди. Аммо ушбу арқондан фойдаланганда кўпроқ ва тезроқ калория парчаланади. Ушлайдиган жойи оғир бўлган бошқа турдаги арқонлар ҳам мавжуд. Қанчалик оғир бўлса, мушаклар шунчалик пишиб боради.\nАрқоннинг узунлиги ҳам муҳим рол ўйнайди. Ҳаддан ортиқ калта ёки узуни турли шилиниш, кўкариш ва бошқа ноқулайликларга олиб келади. Тўғри узунликдагисини танлаш учун икки учини иккита қўл билан ушлаш ҳамда унинг ўртасига туриш керак. Қўлларни тепага кўтарганда арқон узунлиги кўкрак қафасигача кўтарилиши керак.\nҚандай сакраш тўғри?\nҲар бир мушаклар гуруҳи учун алоҳида машқ бажариш керак. Исталган спорт тури билан шуғулланишдан аввал арқон билан сакраб, қизиб олиш яхши самара беради. Бунинг учун 1,5 дақиқа давомида 80 та сакраш кифоя қилади. Бир сафар бир оёқда, кейинги сафар эса иккинчи оёқда, жами 2-5 дақиқа давомида сакранг. Болдир, бўкса мушакларига яхши самара бериши учун оёқларни бироз буккан ҳолда сакранг. Фақат бундан аввал арқон узунлигини ўзингизга мослаб олинг. Дақиқасига 80 мартадан 3-5 дақиқа давомида сакранг.\nКиритилди: 09:44 23.02.2021. Ўқилди: 1328 марта. Фикрлар сони: 0 та.\nТошкентда фирибгарлар хорижий компания раҳбарини чув т...


Ўзбекистон аҳолиси 32,1 миллион кишидан ошди, ўртача умр 74 га яқинлашмоқда эмиш. Аммо, иккинчи рақамга ишониб бўлмайди!! - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n21:18 - Ўзбекистон аҳолиси 32,1 миллион кишидан ошди, ўртача умр 74 га яқинлашмоқда эмиш. Аммо, иккинчи рақамга ишониб бўлмайди!!\nЎзбекистон Давлат Статистика Қўмитаси маълумотига кўра, шу йилнинг 1 январида республика доимий аҳолисининг сони 32 млн 120,5 минг кишини ташкил қилди. Шундан 16 млн 121 минг киши ёки 50,2 фоизини эркаклар ва 15 млн 999,5 минг киши ёки 49,8 фоизини аёллар ташкил этади. 2016 йилнинг январь - декабрида туғилганлар сони 726,2 минг, 2015 йилда бу кўрсаткич республика тарихида энг кўп, яъни 734,1 мингга тенг бўлганди.\nҲисобот даврида ўлганлар сони 154,8 минг, бир ёшга тўлмасдан ўлганлар сони 7,8 минг экан.\nУмр кўриш давомийлиги ўртача 73,8 ёш, эркакларда - 71,4 ёш, аёлларда - 76,2 ёшни ташкил этди.\nАҳолининг ўртача ёши 28,5 да, 1991 йилда ўрта ёш 23,3 бўлган экан, яъни шу вақт ичида аҳолининг ўртача ёши 5,2 ёшга кексайибди.\nБу ўринда эътиборли жиҳати эркаклар сонининг аёлларга нисбати ортганидир. Чунки яқин ўтмишда мамлакатимизда аёллар 55 фоизни, эркаклар эса 45 фоизни ташкил қиларди.\nЎзбекистонда эълон қилинаётган ҳамма рақамларга ишончсизлик билан қарашимизнинг сабаблари бор, дейди мухбиримиз. Масалан, Ислом Карим йиллардан бери бизда одамларнинг ўртача умри 70 дан ортганини гапириб мақтанарди. Аммо, бундай рақамлар тўплаш билан шуғулланадиган халқаро ташкилотлар бутунлай бошқача рақамларни эълон қиладилар. Уларга кўра, ҳозир Ўзбекистонда аҳолининг ўртача умри 65,1 йил, эркакларда 61,6, аёлларда 68,6 йил.\nБу рақамларни Интернетдаги кўплаб ихтисослашган сайтларда кўриш мумкин. Яна ўша ерда кўриш мумкинки, Россияда ўртача умр 69,8 йил (эркаклар - 64,0, аёллар - 75,6), Қозоғистонда – 67,4 (61,9 ва 72,8). Айниқса, аёлларнинг ўртача умри Россия ва Қозоғистонда бизга қараганда юксак эканлиги дарҳол кўзга ташланади. Эркаклар асосан ароқ ичиш билан шуғуллангани учун бўлса керак, уларнинг ўртача умри бу уч мамлакатда бир-бирига жуда яқин.\nШуни ҳам айтиш керакки, аҳолининг ўртача умри бўйича Ўзбекистон ҳамда Тожикистон тенглар ҳисоб ва собиқ Совет республиклари ичида охирги ўриндалар.\nҲақиқий аҳвол шундай экан, Ўзбекистон Давлат Статистика Қўмитаси бунчалик ёлғонга боришига нима дейсиз? Ҳа, дарвоқе, ёлғонбоши Ислом Карим нарёқда, Шавкат Мирзиё қаерда?


The Guardian назарига тушган Жасур Жалолиддинов билан суҳбат » Ўзбекистон янгиликлари – Zamin.uz\nThe Guardian назарига тушган Жасур Жалолиддинов билан суҳбат\n13 октябрь 2019, 06:33\nКуни кеча хабар берилганидек Британиянинг машҳур The Guardian нашри 2002 йилда туғилган дунёнинг энг яхши ёш футболчилари рўйхатини эълон қилди.\nЭътиборли жиҳати Ансу Фати, Мустафа Капи, Матиас Арезолар билан бир қаторда Ўзбекистонлик ёш иқтидор соҳиби Жасур Жалолиддиновни ҳам эътироф этди. Ўзбекистон U-19 терма жамоаси билан Таиланддаги халқаро турнирда иштрок этаётган футболчи биз билан алоқага чиқиб сайтимизга интервю берди.\n- Жасурбек , Таиланддаги мусобақани йирик мағлубият билан бошладинглар. Балки Осиё чемпионати мезбонлиги Ўзбекистонга берилгани футболчиларга ҳотиржамлик бераётгандир..\n- Турнир олдидан кореялик тенгқурларимиз билан ўйнашни хоҳлаган эдик. Шундай бўлди ҳам. Албатта биз истасак, истамасак ҳотиржамлик бўлади. Чунки ҳаммага ҳам бундай имконият берилавермайди.\n- Жанубий Корея билан ўйиндаги натижа сизнингча адолатлими? Ҳисоб ўйинга мос бўлдими?\n- Тан олиш керак, ўйин давомида Корея биздан устун бўлди. Ҳеч қандай режамиз ўхшамади. Ўйин давомида биз хотиржамликка берилдик, бунинг ўзига яраша сабаби бор. Биз олдин Белгия, Франция, Шотландия билан баҳсларда яхши ўйнаб, максимал натижа қайд этгандик. Лекин ишонтириб айтаманки биз бундан кўпроғига лойиқмиз. Чунки Корея Европа жамоаларидан кучли эмас. Бу учрашув биз учун дарс бўлди. Энди биз кимга қарши қандай ўйнаш кераклигини тушуниб етдик.\n- Мусобақадаги ташкилий ишлар, учрашувларни бошланиш вақтлари кўнгилдагидекми?\n- Ташкилотчилик борасида муаммо йўқ. Учрашувларни вақтлари бироз ноқулайроқ. Соат учда бошланади, жуда иссиқ, дим ҳаво нафас олишни қийинлаштиради. Шу тарафдан муаммога учраб ўзимиз истаган ўйинни кўрсата олмаяпмиз.\n- Жаҳонга машҳур бўлган Британиянинг The Guardian нашри сизни жаҳоннинг энг яхши ёш футболчилари қаторига киритганига муносабатингиз қандай?\n- Тўғрисини айтсам кутмаган эдим. Биринчи кўрганимда унча тушунмадим. Интернетни айланиб кўрганимдан кейин англаб етдим. Мехнат қилишдан тўҳташга ҳаққим йўқ энди. Мендан янаям кўпини кутишади.\nЯнгиликлар » Спорт » The Guardian назарига тушган Жасур Жалолиддинов билан суҳбат\n08:46 «Бунёдкор» аъзоси инглиз нашри томонидан дунёнинг энг истеъдодли футболчилари сафига киритилди\n20:42 Жанубий Корея Филиппинни қийинчилик билан мағлуб этди\n01:08 Чемпионлар кутиб олинди\n08:47 Жанубий Корея терма жамоаси етакчиси Ўзбекистонга қарши ўйнай олмаслиги мумкин


Ўзбекистонда 10 000 сўмлик муомалага киритилди, “қора бозор”да АҚШ доллари сапчиди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n18:33 - Ўзбекистонда 10 000 сўмлик муомалага киритилди, “қора бозор”да АҚШ доллари сапчиди\nБугун мамлакатда 10 минг сўмлик купюралар муомалага чиқди. Бу банкнотларни биринчи бўлиб бўлиб олишга муваффақ бўлган кишилар унинг суратларини ижтимоий тармоқда тарқатмоқда. Ўзбекистон Республикаси Марказий Банкининг қиймати 10 000 сўм бўлган пул белгилари 144 х 78 мм. ўлчамдаги ҳимояланган қоғозда тайёрланган.\nБанкнотнинг ўнг тарафидаги кенг оқ рангли сатҳда Ўзбекистон Республикаси Герби ва "10000" рақами кўринишида сув белгиси мавжуд. Оқ рангли сатҳнинг чап тарафидан қоғоз қатламида "Дарча" ва "3D" эффектли юзага чиқиб, ичкарига ботувчи ҳимоя ипи ўтказилган.\nБу ҳодиса “қора бозор”да АҚШ доллари курсининг кескин ошишига сабаб бўлди. Доиимий “қора бозор”даги доллар курсини эълон қилувчи www.dollaruz.com сайтига кўра, 1 АҚШ доллари 7450 сўмга кўтарилди. Бу эса АҚШ долларининг юзталиги 745 000 сўм бўлди деганидир.


Хоразм вилояти ҳокими Ф.Эрманов бошчилигидаги делегация Малайзияда » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » Хоразм вилояти ҳокими Ф.Эрманов бошчилигидаги делегация Малайзияда\nХоразм вилояти ҳокими Ф.Эрманов бошчилигидаги делегация Малайзияда\nБугун Хоразм вилояти ҳокими Ф.Эрманов бошчилигидаги инвестиция масалаларига тегишли вилоятдаги мутасаддилар ва тадбиркорлардан иборат делегация аъзолари Малайзиядаги ишбилармонлар доира вакиллари билан савдо иқтисодий алоқаларни мустаҳкамлаш мақсадида ташриф буюришди. Вилоят ҳокими Малайзиянинг халқаро савдо-саноат вазирлиги қошидаги ташқи савдони ривожлантириш бўйича Матред корпорациясида бўлди. Даставвал корпорациянинг ташқи алоқаларни ривожлантириш департаментининг бош директори Мустафа Абдул Азиз билан тор доирадаги учрашув ўтказилди. Унда корпорация билан ҳамкорлик алоқаларига келишиб олинди. Шундан сўнг Малайзиянинг йирик ва ўрта бизнес компанияларидан элликдан зиёд вакиллари иштирок этди. Бизнес форумдан кейин хоразмлик тадбиркорлар ва Малайзиялик ишбилармонлар билан ҳамкорлик мавзусида мунозаралар бўлиб утди. Натижаларга кўра бир қатор келишувларга эришилди. Жумладан, балиқчиликни ривожлантириш замонавий тиббиёт воситалари ишлаб чиқаришда ҳамкорлик қилишга келишиб олинди.\nМалайзия технологиялари университетида ўтказилган учрашувда Хоразм вилоятида мазкур олийгохнинг филиалини очиш бўйича музокоралар олиб борилди ва келишув баённомалари имзоланди.


10:17 / 08 февраль | Сарваржон Рахимов | 623\nАссалому алайкум! Молиявий имкониятим яхши Аллоҳга бехисоб шукр ва хамду санолар бўлсин мендан кўп киши қарз сўрайди. Шунинг учун мен маълум бир қисм пулимни ишлатмай кимдир қарз сўраса бераман деб сақлаб қўяман ва ишончли одам сўраса хеч қанақа манфаат қўймасдан АҚШ доллари бердим сен хам шундай холатда маълум муддат қўйиб қайтарасан деб шарт билан бераман. Шу ишим қанчалик тўғри? У пулни нимага ишлатади балки халол ёки харомга мен билмайман. Ўзи умуман шунақа қилишда савоб ёки гунох борми?\n– Ва алайкум ассалом! Қарз бериш улкан савобли ишлардан ҳисобланади. Қарз олувчи нимага ишлатишини бир оғиз сўраб қўйинг. Токи гуноҳ ишга ёрдам бериб қўйган бўлманг. Доллар берсангиз доллар кўтарилса ҳам тушса ҳам доллар олишга ҳаққингиз бор. Сўм берсангиз қайтариб олаётган кундаги курс бўйича доллар олишга ҳам ҳақингиз бор. Берган кунингиздаги доллар курси бўйича олишга ҳаққингиз йўқ. Масалан қарз бераётган кунингиз 10 милион 1000 доллар бўлса, қарзни қайтариб олаётган кунингиз эмас 10 милион 900 долларга тўғри келиб қолса ёки 10 милион оласиз ёки 900 доллар оласиз. Бераётган куним 10 милион 1000 доллар эди дейишга ҳақингиз йўқ. Валлоҳу аълам!\nҚазо намоз 3-4-ракатларида\nИнтернет КАфедаги 230 сўмни 250 сўм деб айтиш\nРибонинг навлари нечта?\nБир ишни битириш учун камроқ пул сарфланди. Ортиб қолган пул ҳалолми?\nУниверситетга тўланиладиган тўлов ҳақида\nҲар хил суратларни кийимларга босиб чиқариш


Бразилиядаги қамоқхонадан 14 маҳбус қочиб кетди\n12:29 / 23.01.2017\nБразилиянинг марказидаги Гояс штатидаги қамоқхоналардан биридан 14 маҳбус қочиб кетди, деб хабар бермоқда Globo телеканали.\nТелеканал маълумотларига кўра, маҳбуслардан бири қўққисдан қўриқчига ҳужум қилиб, ундан қуролини тортиб олган. Сўнгра бошқа бир қўриқчини турма эшигини очишга мажбур қилган. Қочоқлардан бирортаси ҳали ушланмаган.\nБразилияда 2017 йил боши қамоқхоналардаги бир қатор исёнлар билан бошланди. Бразилия тарихидаги бундай исёнлардан энг йириги Манаус шаҳрида 1 январда юз берди. Ўшанда икки рақиб гуруҳнинг ўзаро ихтилофи сабабли бошланган тартибсизликларда 50 дан кўпроқ одам ҳалок бўлган.\nШундан кейин Бразилия ҳукумати ахлоқ-тузатиш муассасаларини ислоҳ қилиш дастурини қабул қилган. Бразилияда аксарият турмалар меъёридан тўлиб-тошган.\nБразилия қочоқлар турма Гояс


Бан Ки Мун Афғонистонга сафар қилди\n10 май 2021, Тошкент вақти: 00:55\nБМТ бош котиби Пан Ги Мун Афғонистон 2009 йилда БМТ учун устивор йўналишлардан бири бўлиб қолажагини билдирди.\nБу ҳақда БМТ бош котиби Кобулда Афғонистон президенти Ҳамид Карзай билан ўтказилган музокаралардан сўнг маълум қилди.\nАфғонистонга олдиндан эълон қилинмаган сафар билан келган Пан Ги Мун мамлакат аҳолисининг турмуш тарзини сезиларли тарзда ўзгатириш учун халқаро донор мамлакатлар ўз ҳаракатларини мувофиқлаштиришлари лозимлигини таъкидлади.\nШунингдек, БМТ бош котиби бугун Кобулда Афғонистон парламенти депутатлари ва НАТОнинг мамлакатдаги қўшинлари қўмондонлари билан учрашади.\nШу куннинг ўзида Пан Ги Мун Покистонга йўл олади. Бу ерда Пан Ги Муннинг БМТ қошида Покистон собиқ бош вазири Беназир Бҳуттога қарши амалга оширилган суиқасдни тафтиш қилувчи тергов комиссияси тузилганини эълон қилиши кутилмоқда.\nБҳутто 2007 йил декабр ойида парламент сайловларига саноқли кунлар қолганида худкушлик ҳужуми оқибатида нобуд бўлган эди.


Сўнгги йилларда мамлакатимизда тиббиёт тизимида бир қатор ижобий ўзгаришлар кузатилмоқда. Президент Шавкат Мирзиёевнинг "...Тиббиёт ходимлари бизнинг саломатлигимиз посбонларидир. Уларга халқ ишониши, улар эса халқни ишонтира олиши керак" деган сўзларига уйғун равишда бу жабҳадаги ислоҳотлар мутлақо янги босқичга кўтарилди. Натижада нисбатан қисқа фурсат ичида соғлиқни сақлаш соҳасини тубдан такомиллаштириш, халқимизга сифатли тиббий хизмат кўрсатиш, аҳолининг репродуктив саломатлигини мустаҳкамлаш, оналик ва болаликни муҳофаза қилиш йўлида мисли кўрилмаган ишлар қилинди.\nКасб байрами - Тиббиёт ходимлари куни арафасида вилоят соғлиқни сақлаш бошқармаси бошлиғининг биринчи ўринбосари Шавкат МАМАДИЕВ Қашқадарёда мазкур соҳада олиб борилаётган кенг кўламли ислоҳотлар самараси хусусида сўз юритмоқда.\n- Бугун она Ватанимиз ҳақида сўз кетганда "Янги Ўзбекистон" ибораси тез-тез тилга олинмоқдаки, бу истиқлол аталмиш улуғ неъмат туфайли кейинги йилларда Президентимиз бошчилигида юртимиз тараққиётининг бутунлай янги босқичига қадам қўйгани, эришаётган залворли ютуқлари эътирофидир.\nМамлакат раҳбари қайд этганидек, соғлиқни сақлаш тизими давлат ва халқ ўртасида кўприк бўлиб, аҳоли тизимдаги ўзгаришларга қараб давлатнинг фаолиятига баҳо беради. Айниқса, коронавирус касаллиги авж олган пандемия даврида мамлакатимиз тиббиёти жиддий синовдан ўтиб, ушбу хавфли хасталикка қарши курашиш, уни аҳоли орасида кенг тарқалишининг олдини олиш, халқимизни ушбу балодан сақлаш, саломатлигини асраш борасида барча имкониятлар ишга солинди. Жумладан, кўплаб янги шифохоналар ва карантин зоналари ишга туширилди. Катта миқдорда қўшимча тиббиёт ускуналари ва тез ёрдам машиналари харид қилинди.\nҚолаверса, шундай мураккаб даврда ўз ҳаётини гаровга қўйиб, юртимизда коронавирус пандемияси кенг тарқалишининг олдини олиш, беморлар ҳаётини асраш, уларга меҳр ва ғамхўрлик кўрсатиш ишига ўзининг билим ва салоҳияти, профессионал маҳорати билан муносиб ҳисса қўшган тиббиёт ходимлари давлатимизнинг юксак мукофотлари билан тақдирланганлиги соҳа ходимлари фаолиятига берилган юксак баҳодир. Энг муҳими, бугун юртимиз тиббиётидаги ижобий ўзгариш ва янгиланишларни мамлакатимизнинг ҳар бир фуқароси ўз ҳаётида, турмуш тарзида чуқур ҳис этмоқда.\nЖорий йилнинг 2 ноябрь куни 2022 йил учун солиқ тушумлари ва бюджет параметрлари юзасидан ўтказилган йиғилишда давлатимиз раҳбари таълим ва тиббиёт тизимига 58 триллион сўм ажратилиши кўзда тутилганлигини маълум қилди. Жумладан, тиббиётнинг бирламчи бўғинини ривожлантириш ҳамда ҳудудларда юқори технологик тиббий хизматларни жорий этишга келгуси йилда жами 8 триллион сўм ажратилиши мўлжалланмоқда. Коронавирусга қарши эмланганлар сонини 17 миллион нафарга етказиш, эҳтиёжманд аҳолига ихтисослашган тиббий хизматлар кўрсатиш учун ҳам зарур маблағ берилиши режалаштирилган. Шунингдек, йиғилишда халқ таълими ва тиббиёт ходимлари иш ҳақини босқичма-босқич ошириш бўйича қўшимча маблағ йўналтирилиши алоҳида таъкидланди.\nПрезидент ва ҳукумат эътибори туфайли воҳамизда ҳам соғлиқни сақлаш соҳасида амалга оширилаётган бир қатор ислоҳотлар ўзининг тотли меваларини бермоқда.\nХусусан, ўтган йилнинг декабрь ойида, айни қиш-қировли кунларда 25 кунлик ўта қисқа муддат давомида вилоятнинг барча туманларида аҳоли тиббий хатловдан ўтказилди. Саломатлик ва касалланиш кўрсаткичларига асосан вилоятда аҳолининг 1 миллион 413 минг 9 нафари (42,9 фоиз) соғлом деб топилди. 1 миллион 105 минг 468 нафари (33,6 фоиз) паст, 692 минг 533 нафари (21 фоиз) ўрта, 77 минг 569 нафари (2,2 фоиз) юқори хавф гуруҳларига ажратилди. Шу асосда ҳудудларнинг саломатлик профиллари яратилиб, галдаги вазифалар белгилаб олинди.\nМаълумки, тиббиётнинг бирламчи бўғини аҳоли саломатлигини сақлаш, жамиятда соғлом турмуш тарзини қарор топтиришда беқиёс ўринга эга. Бироқ тан олиш керак, мамлакатимизда яқин-яқингача тиббиётнинг мазкур бўғинида беморларга тиббий хизмат кўрсатиш сифатининг пастлиги соҳадаги энг оғриқли муаммолардан бири бўлиб келган. Мамлакатимизда аҳолига бирламчи тиббий-санитария ёрдами кўрсатишнинг сифати, самарадорлиги ва оммабоплигини ошириш, тиббиёт ходимларининг жамиятдаги ўрни ва мақомини кучайтириш мақсадида Президентнинг бир қатор фармон ва қарорлари қабул қилинди.\nУларга кўра, умумий амалиёт шифокори мутахассиси оилавий шифокор, қишлоқ врачлик пункти оилавий шифокор пункти деб, қишлоқ ва шаҳар оилавий поликлиникаси эса оилавий поликлиника деб қайта номланди ва фаолияти янги босқичга кўтарилди. Ушбу мутахассисларга ёрдам бериш учун терапия, педиатрия, акушерлик ва патронаж бўйича тиббиёт бригадалари ташкил этилди. Мазкур бригадалар ўзларига бириктирилган оилалар кесимида "тиббий харита"лар шакллантириб, манзилли иш олиб бориши белгиланди. Бу орқали эса тиббиётнинг бирламчи бўғини тўғридан-тўғри бемор билан ишлайдиган, касалликларни эрта аниқлайдиган ва даволайдиган тизимга айлантирилмоқда.\nВилоятимизда жорий йилда 8 та маҳаллада оилавий шифокорлик пунктлари, 1 та маҳаллада оилавий поликлиника ташкил этилди. Келгуси икки йил давомида 17 та оилавий шифокорлик пункти ҳамда 4 та оилавий поликлиника фаолияти йўлга қўйилади. Вилоятнинг чекка ва олис ҳудудларида яшовчи аҳолини тиббий хизмат билан қамраб олиш мақсадида 12 та ҳудуд шифокорлар билан таъминланди. Уларга берилган имтиёзлардан тўлиқ фойдаланиш имконияти яратилди. Бугунги кунда вилоятдаги чекка ва олис худудлар аҳолиси ҳам оилавий шифокор томонидан кўрсатиладиган тиббий хизмат билан тўлиқ қамраб олинди.\n2017-2021 йилларда тизимга 118 та махсус автотранспорт воситаси сотиб олинди. Узоқ ҳудудлар учун 3 та "Соболь", 9 та "УАЗ" тез тиббий ёрдам автомашинаси ажратилди. Яқинда тизимга 10 та "Volkswagen" русумли замонавий махсус автотранспорт воситаси берилди. Шунингдек, маҳаллий бюджет маблағлари ҳисобидан 2 та "Исузу" автомашинаси ҳамда вилоят соғлиқни сақлаш бошқармаси мобиль поликлиникаси учун тўлиқ тиббий асбоб-ускуналар билан жиҳозланган 1 та махсус "Исузу" автобуси харид қилинди. Айни пайтда мазкур кўчма поликлиника олис ҳудудлар аҳолисининг узоғини яқин, мушкулини осон қилмоқда, бу техника орқали "маҳаллабай" тизимда малакали тиббий кўриклар ташкил этилмоқда.\nСоҳага қаратилаётган юксак эътибор натижасида тизимдаги мавжуд кўпгина муаммолар буткул барҳам топди. Хусусан, охирги йилларда "Тез ёрдам"да битта чақириққа дори-дармон учун ажратилаётган маблағ 10 баробардан зиёдга ошиб, бугунги кунда ўртача 7 минг 700 сўмни ташкил қилмоқда. 2016 йилда эса "Тез ёрдам" тизимида ҳар бир чақириққа сарфланган маблағ ўртача атиги 745 сўмни ташкил этарди.\nТуман ва шаҳар тез тиббий ёрдам бўлимларида 218 та "Дамас" русумли автотранспорт воситаси мавжуд. Соҳадаги муҳим ўзгаришлардан яна бири келгуси уч йилда вилоятдаги барча тез ёрдам машиналари замонавий, барча қулайликларга эга бўлган техникаларга алмаштирилади.\n2019 йилда вилоятда кардиология, эндокринология ва юқумли касалликлар ихтисосликлари бўйича замонавий тиббиёт муассасалари бинолари барпо этилди.\nУмуман олганда, вилоятимизда ўз ҳаётини эл-юрт саломатлигини асрашдек ғоят масъулиятли ва шарафли ишга бағишлаган 5142 нафар шифокор, 37 минг 329 нафар ўрта ва 9 минг 812 нафар кичик тиббиёт ходими фаолият юритади. Касб байрами арафасида улар иштирокида воҳамизда "Тиббиёт ходимларига юксак эътибор кўрсатайлик!" ҳафталиги ўтказилиб, соҳа вакилларига алоҳида ҳурмат ва эҳтиром билдирилаётган экан, бу ҳам халқимиз томонидан шифокор ва ҳамшираларнинг машаққатли меҳнати қанчалик юқори баҳоланиши ва қадрланишининг яна бир ифодаси, деб ҳисоблайман.\nКасб байрами муносабати билан тиббиёт ходимларига йўлланаётган кўплаб самимий табрикларга қўшилган ҳолда, ҳамкасбларни бу қутлуғ сана билан чин қалбдан муборакбод этаман ва уларга бахт-саодат, омад ҳамда Президент таъбири билан айтганда, "замонамизнинг чинакам қаҳрамонлари" номига доимо муносиб бўлишни тилайман.


Ўзбекистонда ижтимоий ҳимоя бўйича давлатнинг ягона стратегияси йўқ — ЮНИСЕФ\nАҳолини ижтимоий муҳофаза қилишнинг 10 йиллик стратегияси ишлаб чиқилиши бундан бир йил олдин айтилган эди.\nЎзбекистонда ижтимоий ҳимоя масаласига комплекс ёндашилмаяпти. Бу борадаги вазифалар турли идоралар ўртасида бўлиниб кетгани боис, самарали сиёсат юритишнинг имкони йўқ.\nЮНИСЕФ пандемия даврида олиб борган ўрганишлари натижасида шундай хулосага келган. Бу ҳақда ташкилотнинг ижтимоий сиёсат бўйича дастури раҳбари Тинатин Баум маълум қилди, деб хабар бермоқда Kun.uz мухбири.\nТинатин Баум Олий Мажлис аъзолари ва халқаро ташкилотлар вакиллари иштирокида ўтказилган «Замонавий дунё муаммоларига қарши тура оладиган ижтимоий ҳимоя тизими» давра суҳбатида сўз олди.\nУнинг сўзларига кўра, пандемия даврида Ўзбекистонда камбағаллик даражасининг ошиши, 900 мингдан зиёд киши камбағаллик ёқасига келиб қолиши қайд этилган.\nТинатин Баум агар мамлакатдаги ижтимоий таъминот тизими бўлмаганида, аҳолининг 39 фоиздан ортиғи камбағал бўлиши мумкинлигини ютуқ сифатида эътироф этди.\n«Бироқ тизимда бир қатор муаммолар ҳам мавжуд. Мамлакатда аҳолининг 55 фоизигина ижтимоий таъминотнинг у ёки бу шакли билан қамраб олинган. Бола нафақаси белгиланиши керак бўлган аҳолининг 75 фоизи нафақани олмаяпти. Болалар ва ногиронлиги бўлганларнинг фақатгина 46 фоизи керакли тўловларни олади.\nИжтимоий ҳимоя бўйича давлатнинг ягона стратегияси мавжуд эмас. Ижтимоий ҳимоя сиёсати бўйича вазифалар кўплаб давлат идоралари ўртасида бўлинган, аммо уларнинг ўзаро мулоқоти яхши йўлга қўйилмагани боис, масалага комплекс ёндашиш, самарали сиёсат юритишнинг имкони йўқ.\nИжтимоий ҳимоя учун ажратилаёган маблағлар самарадорлиги мониторинг қилинмайди», – деди ЮНИСЕФ расмийси ўз нутқида.\nМаълумот учун, бир йил олдин Ўзбекистонда 2030 йилгача аҳолини ижтимоий муҳофаза қилиш стратегияси ишлаб чиқилиши маълум қилинган эди. Бу борадаги президент топшириғи ижро этилганича йўқ.\nАйни пайтда, мамлакатда энг камбағал уй хўжаликларининг 52 фоизи ижтимоий ҳимоянинг миллий тизими томонидан ҳеч қандай ёрдам билан қамраб олинмаган.\nШу йил бошида аҳолининг ижтимоий ҳимоясига масъул давлат органи тузиш таклифи яна янграган эди. Тиббий-ижтимоий хизматлар агентлиги директори Алишер Иноқов айтгандики, Ўзбекистонда аҳолининг ижтимоий муҳофазаси масалалари бир қанча вазирлик, идоралар орасида тарқалиб кетган.\nИноқов соҳадаги муаммоларни ҳал этиш учун кексалар, ногиронлиги бўлган шахслар ва аҳолининг бошқа эҳтиёжманд қатламларини қўллаб-қувватлаш ва уларга ижтимоий хизмат кўрсатиш соҳасида махсус ваколатли давлат органини ташкил этиш ишларини якунига етказишни таклиф этганди.


02 март 2021, Тошкент вақти: 15:23\nНамойишда иштирок этган 70 ёшли онахоннинг айтишича, у уч ойдан буён нафақа олмаган. Бундан ташқари, газ таъминоти ҳам қониқарли аҳволда эмас. Шаҳар газ таъминоти корхонасининг бошлиғи вилоят ҳокими Отабоевнинг куёви бўлгани учун арзимизга ҳеч ким қулоқ солмайди, дейди онахон.\nОнахон Олий Мажлис депутати, Ўзбекистон халқ шоири, Ўзбекистон Қаҳрамони Эркин Воҳидовни ҳам танқид қилди. Унинг сўзларига қараганда, Э.Воҳидов депутат бўлиб бирор марта халқнинг муаммолари билан қизиқмаган.\n“Агар депутатлар аҳволимизни ўрганиб, Тошкентда ўтирган амалдорларга дардимизни етказмаса, бизга нима керак бундай депутат, бундай шоир”, дейди онахон.\nФарғоналик инсон ҳуқуқларини ҳимоя қилиш фаоли Мўътабар Тожибоеванинг айтишича, намойишчилар милиция, миллий хавфсизлик хизмати ходимлари томонидан ўраб олинган. Ҳокимият вакиллари намойишчиларга муаммоларини ҳал қилишга ваъда берган.\nМ.Тожибоеванинг «Озодлик” мухбирига маълум қилишича, намойишга чиққанларни Марғилон прокуратураси терговга чақира бошлаган.\nХабарларга қараганда, 11 ноябрь куни Марғилон шаҳри марказидаги “Нурхон” кинотеатри олдида ҳам бир гуруҳ муслима аёл тинч намойиш ўтказган.


Нима учун Америка дунёдаги энг қудратли...\n24.12.2017 21:25 0 3211\nЧунки ҳамма, биринчи навбатда америкаликлар, бунга ишонади. Улар ўзлари ишонган нарсага бутун дунёни ишонтиришга устаси фаранг. Америка кинолари, қўшиқлари, маҳсулотлари ва ҳоказоларда бот-бот Америка кучли, Америка қудратли, Америка энг зўр, деган ғоя такрорланаверади. Ҳадеб бир сўзни эшитаверган одам, у хоҳ рост, хоҳ ёлғон бўлсин, унга қаттиқ ишониб қолади…\nМен аслида Америка ҳақида ёзмоқчи эмасман. Мени нега ўзбекистонликлар Ўзбекистонни дунёдаги энг кучли давлат деб тан олмайди, деган савол кўпроқ ўйлантиради. Биз «Ўзбекистон келажаги буюк давлат», «Биз ҳеч кимдан кам эмасмиз, кам бўлмаймиз ҳам», деган баландпарвоз шиорларни узоқ йиллар эшитиб келдик. Тилда айтсак ҳам, негадир қалбимиз тасдиқламас эди. Ахир аҳволимиз ўзимизга аён – олаётган ойлигимиз ой охиригача етиб бормайди, бошимиз қарздан чиқмайди, оддий давлат ишида ҳалол меҳнат қилиб бирор нарсали бўлишга кўзимиз етмасди. Бундай шароитда ҳеч ким бизнинг бошқа давлатлар фуқароларидан кам эмаслигимизга ишонтира олмасди. Ҳозир ҳам жуда кўп баландпарвоз сўзлар, оламшумул ваъдаларни эшитяпмиз, аммо токи аҳволимиз ўнгланмас экан, синиқ табассум билан қабул қилаверамиз бундай гап-сўзларни.\nАммо, аслини олганда, дунёдаги энг қудратли давлат – бу ўз Ватанимиз, ўз юртимиз. Бепоён ерлар, пурвиқор тоғлар, табиий бойликлар, далаю яйловлар, дарёю кўллар, хуллас, ўша Америкада бор ҳамма нарса бизда ҳам бор, бўлмаганлари вақти соати келиб албатта бўлади. Менимча, ҳамма нарса муносабатга боғлиқ. Давлатнинг халққа, халқнинг давлатга муносабатига. Кореяда бир шиорга кўзим тушганди (бу ҳақда аввал ҳам бир неча марта ёзганман): давлатнинг яхши бўлиши – халққа яхши, халқнинг яхши бўлиши давлатга яхши. Яъни, давлат қанча кучайса – халққа яхши: туриш-турмуши, ойлик-маоши яхшиланади, инфратузилмалар яхшиланади, йўллар равон, энергия таъминоти барқарор бўлади, одамлар муносиб ва адолатли меҳнат шароитларида фаолият кўрсатади, ойлиги бир ой яшаши, еб-ичишидан ортиб, орзу-ҳавасларини рўёбга чиқариши учун ҳам етади. Ўз навбатида, халқ қанча виждонли, меҳнаткаш, ҳалол ва фидойи бўлса давлат шунча кучаяди, қудратли бўлади, ривожланади.\nАмерика ҳам ўз-ўзидан «дунёдаги энг қудратли мамлакат»га айланиб қолмаган. Фидойи инсонлар ҳаракати, жонбозлиги эвазига оёққа турган (албатта, бошқа сабаблари ҳам кўп). Ана шу оёққа туриш ва оёқда туриб қолиш жараёнида қатор қадриятлар ўзгармас қонунларга айланди. Булар ичида энг асосийлари – эркинлик ва ишонч. Бизга шу икки нарса етишмаяпти. Давлат халққа, халқ давлатга, амалдор ходимга, одамлар бир-бирига ишонмаяпти. Ишонганлар панд еб қолаяпти ҳам. Шунингдек, эркинлик масаласида ҳам оғриқларимиз етарлича. Эркинликнинг тўсилиши оқибатида яшаш, таълим олиш ва меҳнат қилиш каби умуминсоний ҳуқуқлар чегараланяпти. Айниқса прописка масаласи ҳалиям ижобий ечим топмаяпти? Фуқаро ўзи истаган жойда ҳеч қандай тўсқинликларсиз яшаб, меҳнат қила олмаса, ўзи хоҳлаган жойда таълим ололмаса (ўқишга киришнинг қийинлигини, квоталар камлигини назарда тутаяпман).\nТўғри, жуда кўп нарсалар енгиллашяпти, куни кеча прописка олишда айрим ҳужжатларни талаб қилиш бекор қилинди. Аммо булар кам. Аввал давлатнинг халққа муносабати амалда ижобий томонга ўзгарсин, кейин халқ ҳам ўз фикрини ўзгартиради. Ишонч ва эркинлик узоқ келажак режаларини тузиш ва уларни амалга ошириш учун дадиллик билан қадам ташлашга замин яратади.\nЎзбекистон АҚШ қудрат


Ассалому алайкум, қори ака! Сиздан сўрамоқчи бўлган нарсам шуки, чап қўл (чапақай) инсонлар, яъни пичоқ, қошиқ, иш қуролларини чап қўлда ишлатадиган кишиларга Исломда қандай қаралади. Илтимос, шу ҳақида маълумот берсангиз!\nВа алайкум ассалом. Ислом таълимотларига кўра, банда ейиш-ичиш, саломлашиш каби ишларни фақат ўнг қўлда амалга ошириши керак. Таом ейишда қошиқ ва нон галма-галдан ўнг қўлда ушланади. Ўнг қўлда қошиқ, чап қўлда нон ушланмайди. Таҳоратда ҳам ўнг тараф (фақат қўл ва оёқда) биринчи ювилади, кийимни ўнг қўлдан, пойафзални ўнг оёқдан бошлаб кийилади. Масжид ва бошқа покиза жойларга ўнг оёқдан бошлаб кирилади. Фақатгина нопок нарсаларни тозалаш, масалан, аврат жойларини, бурунни поклаш каби ишлар чап қўлда бажарилади.\nЧапақай инсонлар ҳақида гапирадиган бўлсак, бу ҳаммаси ёшликдан берилган тарбияга боғлиқ. Ота-она боласига ёшлигидан ўнг қўлда саломлашиш, ёзиш, ўнг қўлда таомланишни ўргатиши керак. Ёши катта чапақай кишилар Ислом моҳиятини кейинроқ тушуниб етсалар, исломлари гўзал бўлиши учун ишларни секин-аста ўнг қўлда бажаришга одатлансалар, яхши бўлади. Лекин, банда тоқатидан ортиқ нарсага мажбурланмайди.\nМаълумот ўрнида айтиб ўтамиз: спорт мусобақаларида, яна зарурат юзасидан чап қўл ва чап оёқни ишлатиш мумкин. Яна Аллоҳ билгувчироқдир!


Тошкентдаги янги қурилишлар: нархлар, жойлар ва шартлар | NORMA.UZ\nТошкентдаги янги қурилишлар: нархлар, жойлар ва шартлар\nТошкентдаги янги қурилишлардаги квартиралар янги уй-жой олишни режалаштираётган оилаларда анча оммавийлашмоқда. Афтидан, фақат жуда таъминланган фуқароларнинг бундай харидга қурбилари етадиган вақтлар ўтган кўринади. Қурувчиларнинг ўзлари ҳам аста-секин урғуни “супер нуфузли” қурилишдан анча ҳамёнбопга ўзгартиришаётир. Шарҳимизда – янги қурилишларда уй-жой сотиб олиш хусусида.\nУй-жой хусусиятини аниқлаб оламиз\nЯнги қурилишдан квартира сотиб олиш тўғрисида қарор қабул қилганда асосий талаблар: қайси туман, квартирада нечта хона бўлиши кераклиги, қайси қаватда жойлашганлиги ва энг асосийси, бунинг учун қанча тўлашга тўғри келишини аниқлаб олиш зарур.\nУй-жойнинг 1 кв.метрига талай омиллар таъсир қилади. Бу, биринчи навбатда, қурилаётган ёки эндигина топширилган уй тумани ва жойлашган жойи. Тушунарли, марказдаги, метро линияси ёнидаги ва ривожланган инфратузилма билан ўралган квартиралар чекка ва олисда жойлашган квартиралардан қимматроқ туради.\nҚурилиш ва пардозлашда ишлатилган материаллар, қавати (қанчалик юқори бўлса, шунчалик арзон), ер ости гаражи, парковка, ободонлаштирилган болалар майдончаси, қўриқлаш, лифт ва домофонлар ва ш.к. мавжудлиги қийматга таъсир қиладиган бошқа омиллар ҳисобланади.\nАгар уй ҳали қуриб битказилмаган бўлса, ундаги квартирани чегирма билан харид қилиш мумкин. У ўртача 15%гачани ташкил қилади. Бу ерда ҳаммаси қурилишнинг тугалланмаганлик даражасига боғлиқ. Бундан ташқари, ушбу материални тайёрлаш чоғида биз мижоз агар квартира хариди учун тўловни тўлиқ нақд пулда амалга оширса, жиддий чегирма қиладиган қурувчилар борлигини аниқладик. Пул ўтказиш йўли билан ва кредитга анча қимматга тушади.\nБажарилиши лозим бўлган биринчи ҳаракат, бу мақсадни аниқлаб олиш – қаердан ва қандай квартирани сотиб оламиз.\nУй ва қурувчини танлаймиз\nКвартираларни сотиш билан асосан қурувчининг ўзи шуғулланади, унга кўчмас мулк агентлиги ҳам қўшилиши мумкин. Агар бундай агентликнинг ҳуқуқи мутлақ ҳисобланмаса, воситачилар бир қанча бўлиши мумкин. Айнан кимнинг рекламасига эътибор қаратганингиздан қатъи назар, айнан шу объект бўйича барча сотувчиларнинг боғланиш маълумотларини тўплаб, уларнинг ҳар бирига қўнғироқ қилиб, нархларни аниқлаштириб олган маъқул – улар фарқ қилиши мумкин. У ёки бошқа қурилаётган уйда квартиралар сотилишининг очилиши ҳамон биринчилар қаторида бўлган яхши, бу кенг танлов имконини беради. Уй топширилиб, квартираларнинг кўп қисми сотиб бўлинганда, қоидага кўра, ёки юқори қаватлар ёхуд энг катта майдонга эга, пировардида, энг қиммат квартиралар қолади.\nТуман ва қурилаётган уй танланганда, қурилишнинг босқичи, квартиранинг режалаштирилганлиги тўғрисидаги маълумотлардан ташқари, қурувчи тўғрисидаги маълумотларни ҳам ўрганиш зарур. Хусусан, қурувчи активида тайёр объектлар борми, сиз танлаган кўчмас мулк кредитга сотиладими, агар сотилса, унда қайси банк билан ишлашга тўғри келади. Бунда қурувчининг ҳақиқий юридик номи рекламада фойдаланилаётган бренддан фарқ қилиши мумкин.\nҚурувчининг ҳужжатлари ва унинг квартираларни сотиш бўйича стандарт шартномаларини текшириш учун мустақил юристни жалб қилиш мумкин, у ўрганиб чиққандан кейин шартноманинг ҳар бир банди бўйича тушунарли тушунтиришлар бериши мумкин. Кейин мазкур объект қачон топширилиши режалаштирилаётганлигини аниқлаш керак.\nҲужжатларни расмийлаштирамиз ва тўловни амалга оширамиз\nАгар уй ва танланган квартира сизни тўлиқ қаноатлантирса, қурувчининг обрўси шубҳа уйғотмаса, сотиш эса қонунчиликка мувофиқ амалга оширилаётган бўлса, унда битимни расмийлаштириш босқичи келади.\nҚурувчидан ёки инвестор-фирмадан квартира сотиб олиш фарқи шартнома шаклида тузилади. Битимда воситачи (риелторнинг фирмалари) иштирок этган тақдирда, унинг комиссия ҳақини ҳам инобатга олиш зарур, уни харидор ёки мижоздан “ушбу бош оғриғини” олиб, қурувчининг ўзи тўлайди.\nШартнома имзоланиб, рўйхатдан ўтказилгандан кейин қисман ёки тўлиқ тўлов амалга оширилади.\nХаридорларда кредит расмийлаштиришнинг икки варианти бор:\n- ўзи учун мос келадиган уй-жойни танлаш, кейин эса турли банкларнинг ипотека таклифларини ўрганган ҳолда энг манфаатли банк қарзи вариантини танлаш;\n- қулай ипотека дастурига эга банкни топиш, кейин эса шу банк билан ишлайдиган қурувчиларни танлаш билан шуғулланиш.\nҚоидага кўра, мамлакатимиз қурувчиларидан квартирани кредитга харид қилишда харидор кам ҳолларда банкни танлаш имконига эга бўлади, қайси банк билан ишлашга тўғри келишини қурувчининг ўзи кўрсатади.\nБанк фаолиятини тартибга соладиган, шу жумладан ипотека кредити масалалари бўйича норматив-ҳуқуқий ҳужжатлар билан “Ўзбекистон Республикаси қонунчилиги” АҚТда танишиш мумкин.\nПойтахт қурувчиларининг биридан уй-жой сотиб олганда кредитлаш шартлари намунасини тақдим қиламиз:\nИпотека кредитини сўндириш муддати – 12 дан 120 ойгача (1 йилдан 10 йилгача). Бошланғич бадалда ипотека кредити бўйича йиллик фоиз:\nквартира қийматидан 25% - йиллик 15%;\n35% – йиллик 14%;\n50% – йиллик 13%.\nДемак, харидор банкка боради, у ерда унга қурувчи томонидан берилган ҳужжатлар асосида кредит шартномаси тузади. Бу шартнома билан у яна қурувчига боради. Банк кредитини расмийлаштириш ва қурувчи билан шартнома механизми қурувчи ёки уни тақдим қилувчи компанияларнинг қўшимча (ва эҳтимол) бепул хизматлари ҳисобига соддалаштирилиши мумкин. Яъни ҳужжатларни тайёрлаш бўйича барча дастлабки ишлар компания юристлари томонидан бажарилади, мижоз фақат кўрсатилган жойларга ўз имзосини қўйиш учун келади.\nБунда ҳужжатларни имзолашда қуйидаги бандларга эътибор қаратиш керак:\n- объект қурилишининг тугаш муддатлари;\n- шартномани бузганлик учун жарима санкциялари;\n- квартирани топшириш муддатлари;\n- контрактни бекор қилиш шартлари;\n- квадрат метрнинг қиймати қатъий белгиланиши ва ўзгармаслиги тўғрисида келишув;\n- мулк ҳуқуқини рўйхатдан ўтказиш учун ҳужжатларни топшириш муддатлари.\nКредит шартномаси имзолангандан кейин бошланғич бадал муваққат ҳисобвараққа жойлаштирилади ва тегишли шартнома рўйхатдан ўтказилмагунча (ўртача 1-2 ҳафтада рўйхатдан ўтказилади) пуллар қурувчига ўтказилмайди. Шартноманинг бир нусхасини банк олади, шундан сўнг берилган кредит суммаси харидор ҳисобварағига ўтказилади, харидор эса қурувчининг реквизитлари бўйича пулни қурувчига ўтказади.\nИпотека берадиган банк бутун қўшимча ҳужжатлар пакетини, жумладан даромадлар тўғрисидаги маълумотнома, кафиллик, қарз олувчи ҳаётининг суғурта полиси ва бошқаларни сўраб олиши мумкин.\nЯнги квартирага кўчиб кирамиз\nАгар сиз қурилаётган уйдан квартира сотиб олаётган бўлсангиз, харид қилишдан кўчиб ўтгунча бўлган йўл яқин эмаслигини тушунишингиз керак. Пойдевор қуриш босқичидан объектни фойдаланишга топширишгача, қоидага кўра, камида бир ярим йил ўтади. Эсдан чиқарманг, уйни фойдаланишга топшириш муддати шартномада қайд қилиниши керак ва уни бузганлик учун қурувчи пуллар билан жавоб беради. Объект топширилгандан кейин яна камида бир ярим ой БТИ мутахассислари томонидан квартираларни ўлчаш ва бинонинг техник паспортини тайёрлаш каби тартиботларга сарфланади.\nЭътибор қаратиш лозим бўлган яна битта муҳим жиҳат – қабул қилиш-топшириш далолатномасида барча муҳандислик коммуникациялари кўрсатилган бўлиши керак. Улар ишламаган тақдирда ҳужжатни имзоламаган маъқул. Яхшиси барча носозликлар бартараф этилишини кутган маъқул. Агар сотиб олинган квартира тайёр ички пардозга эгалиги баён қилинган бўлса, унинг сифати ва сантехника жиҳозларининг ишлашини текшириб кўриш зарур.\nЯнги уй фойдаланишга топширилиб, қабул қилиш-топшириш далолатномаси имзоланган ва квартира калитлари харидорга топширилгандан кейин яна бир муҳим, амалда охирги босқич бор – бу квартирани мулкка расмийлаштириш. Буни мустақил равишда ёки профессионал риелтор билан келишиб олиб бажариш мумкин.\nАмалдаги қонунчиликка кўра янги уй соҳиблари квартирага фақат мулк тўғрисидаги гувоҳнома олингандан кейин киришлари мумкин. Бироқ ҳатто янги уй эгаси калитларни олгандан кейин дарҳол кўчиб ўтишга қарор қилган тақдирда ҳам, ёдда тутиш лозимки, уй-жойга мулк тўғрисидаги гувоҳнома қўлингизга тегмагунча таъмирлашга киришмаган маъқул. Агар квартира “қора пардоз” билан харид қилинган бўлса, яъни умуман таъмирлашсиз ва ҳатто хоналараро тўсиқларсиз катта бир студия каби сотиб олинган бўлса, шуни ёдда тутингки, ўйланган режалаштиришни БТИда тасдиқлатиш зарур бўлади, буни мулкдор бўлмасдан амалга ошириш мумкин эмас.\nАмалий масалалардан фақат янги яшаш жойи бўйича прописка қилиш қолади. Буни мулк тўғрисидаги гувоҳномани олгандан кейин дарҳол бажариш мумкин. Бу тартиботнинг тартиби стандарт тарзда. Янги қурилишда ёки “иккиламчида” прописка қилишнинг фарқи йўқ. Иккала ҳолатда ҳам уй-жойга мулк ҳуқуқи ва илгариги яшаш жойидан чиқарилганлиги прописка учун асос ҳисобланади.\nЭски-эски янги фонд\nБу саволни ҳам четлаб ўтиш керак эмас. Бундай уй-жой фондига, қоидага кўра, ўтган асрда қурилган, бироқ қурилиш фирмалари томонидан сотиб олиниб, уларда реконструкция ва таъмирлаш ишларини олиб бориб, ҳозирда эса янги уй-жой каби сотишаётган собиқ ётоқхоналар, кўп оилалар учун ва галерейкалар киради. Реконструкция қилингандан кейин бундай уйлардаги квартиралар ниҳоятда қулай бўлиши мумкин. Бироқ бу эски фонднинг аксарият қисми марказий туманларда жойлашмаганлигини инобатга олиш керак.\nБундай уй-жойларнинг қиймати янги лойиҳалар бўйича, қоидага кўра, ғиштдан қурилаётган янги қурилишларнинг қийматига нисбатан бир неча баробар арзон бўлса мантиқли бўларди. Бизнинг таҳлилимиздан аниқланишича, улар ҳақиқатан арзонроқ, бироқ фарқ жиддий эмас. Агар олис тумандаги нисбатан ўртамиёна янги қурилишдаги (ахир ҳамма янги қурилишлар ҳам супер-нуфузли уй-жойга талабгор эмасда) ва мана шундай эски-эски янги уйдаги квартирани танлаш керак бўлса, эҳтимол, янги қурилишни танлаган мақсадга мувофиқдир.\nРеконструкция қилинган ётоқхоналардаги квартираларнинг нархлари иккиламчи уй-жой бозоридаги квартираларнинг нархларидан жиддий равишда ортиқ. Бу бутун омиллар қатори билан асосланади:\n- Тошкентдаги янги қурилишларнинг аксарият қисми “нуфузлиликка” даъво қилади ва унча кўп бўлмаган қисми ўрта синфга даъворгарлик қилади;\n- ипотека кредити амалиёти ҳали кенг тарқалмаган, уни расмийлаштиришнинг мавжуд тартиботлари унча қулай эмас;\n- эски фонддаги квартираларни режалаштириш янгисига анча бой беради;\n- мамлакатимизнинг уй-жой бозори қурувчилар ва уларнинг иш натижалари билан ҳали етарлича тўйинмаган.\nБизнинг бу шарҳимиздаги фикримизга қўшилмаслигингиз ҳамда пойтахтдаги янги қурилишлар бозоридаги нархлар вазияти юзасидан ўз тушунишларингизни ушбу мақолага шарҳларингизда таклиф қилишингиз мумкин. Ҳозир эса пойтахтимизнинг турли туманларидаги турли уй-жой комплексларида янги уй-жойнинг 1 кв.метри учун жорий нархлар таҳлили билан танишишни таклиф қиламиз.\nТошкент шаҳрида янги қурилишлардаги нархлар (сўмда)\nквартиралар майдони (кв.м)\n1 кв. м нархи\nМиробод тумани, Кичик Бешоғоч кўчаси (Бешоғоч м.)\n78 дан 135 гача\n3,5 млн дан\nОлмазор туман, Қорақамиш 2/4\n54.10 дан 117.30 гача\n3 млн дан\n49.50 дан 101.31 гача\n2,5 млн дан\nУчтепа тумани, Уйғур кўчаси (Кўкча)\n73 дан 172 гача\n3,9 млн дан\nЧилонзор тумани, 5-даҳа\n100 дан 116 гача\n4,3 млн дан\nЧилонзор тумани, Чўпонота к.\n76.96 дан 152.64 гача\nШайхонтоҳур тумани, Бунёдкор шоҳкўчаси\n110 дан 150 гача\n6,5 млн дан\n89 дан 136 гача\n4,6 млн дан\nШайхонтоҳур тумани, Чуқур кўприк к.\n84 дан 130 гача\n4,5 млн дан\nЮнусобод тумани, 5-даҳа\n55 дан 129 гача\nЮнусобод тумани, 4-даҳа\n76 дан 113 гача\n3,6 млн дан\nЯккасарой тумани, А.Қаҳҳор к.\n60 дан 200 гача\n5 млн дан\nЯккасарой тумани, Нукус к.\n106 дан 200 гача\n6 млн дан\nЯккасарой тумани, А. Қаҳҳор к.\n85.92 дан 151.59 гача\n3,2 млн дан\nЯшнобод тумани, Кадишев бозори ҳудудида\n57 дан 127.94 гача\n4,2 млн дан\n*Тахминий нархлар берилган, улар ўзгариши мумкин ёки бу уйлардаги квартиралар сотиб бўлинган бўлиши мумкин. Барча аниқликлар юзасидан қурувчиларга ёки инвесторларга мурожаат қилиш зарур.


Танишинг: Уммон терма жамоаси бош мураббийи - Пол Ле Гуэн / CHAMPIONAT.asia\nТанишинг: Уммон терма жамоаси бош мураббийи - Пол Ле Гуэн\n26 май 13:06\nЭртага ва 29 май куни миллий терма жамоамиз Уммонга қарши иккита ўртоқлик учрашуви ўтказади.\nХабарингиз бўлса керак, Уммон терма жамоасини 2011 йилнинг ёзидан бери франциялик мураббий Пол Ле Гуэн бошқармоқда. Қуйида ушбу мутахассис ҳақида маълумот беришни лозим топдик.\nПол Ле Гуэн 1964 йилнинг 1 мартида туғилган. Уни кўпчилик “Лион”да ишлаган пайтларидан билади. Чунки бу мураббий “Лион” билан кетма-кет уч марта Франция чемпионлигини қўлга киритган (2003, 2004, 2005 йилларда). Бундан ташқари, Уммонга келгунга қадар “Глазго Рейнжерс” ва ПСЖ клубларини бошқарди, шунингдек, Камерун терма жамоасида ишлади.\nПол Ле Гуэн дастлаб “Стад Брест”да олти йил тўп тепди. Кейин икки йил “Нант”да фаолият олиб боргач, 1991 йилдан 1998 йилгача ПСЖ сафида ҳаракат қилди ва футболчилик фаолиятини айнан шу клубда тугатди. Футболчи пайтида Ле Гуэн жами 478та ўйинда майдонга тушиб, 23та гол урган. 1996 йил ПСЖ билан Кубок эгалари Кубогини қўлга киритган.\nҲимоя чизизғида тўп сурган Пол Ле Гуэн Франция терма жамоасида 17 марта майдонга тушиб, битта гол урган. У ҳозиргача терма жамоада Эрик Кантона, Давид Жинола каби футболчилар билан бирга тўп сурганидан фахрланиб юради. Собиқ футболчи 1998 йилнинг 21 майида ўтказилган Франция ва Камерун ўртасидаги ўртоқлик учрашувидан сўнг бутсаларини михга илади.\nПол Ле Гуэннинг мураббийликдаги илк иш жойи “Ренн” футбол клуби бўлди. У уч йиллик фаолияти мобайнида Шабани Нонда, Эл Хожи Диуф каби ўйинчиларни кашф қилди. Ёш мураббийнинг ишини диққат билан кузатиб юрган “Лион” раҳбарлари Ле Гуэн ишдан бўшаши биланоқ дарҳол таклиф билан чиқишди. Ва шу тариқа Пол Ле Гуэн “Лион” клубини қабул қилиб олди.\nШуни айтиш лозим, бошида янги мураббий учун осон бўлмади. Чунки “Лион” тўққизта ўйиндан атиги учтасида ғалаба қозонгани учун мухлислар дарғазаб бўлишди. Аммо Пол Ле Гуэн ғалабаларга бирданига эришиб бўлмаслигини оҳиста тушунтириб, бунинг учун вақт кераклигини айтди. Берилган имконият ўзини оқлаб, “Лион” якунда Франция чемпиони бўлди, бундан ташқари Европа чемпионлар лигасида чорак финалга қадар етиб борди.\nЁш мутахассис “Лион”да 2002 йилдан 2005 йилнинг 9 майига қадар ишлади. Кейин эса ўрнини Жерар Ульега бўшатиб берди. “Лион”ни тарк этгач, Ле Гуэн бироз танаффус олишга қарор қилди. У бир йил давомида ҳеч қаерда ишламади ва бунинг ўрнига “Лацио”, “Бенфика” клубларида малака оширди.\n2006 йилнинг мартидан эса у “Глазго Рейнжерс”ни қабул қилиб олди ва уч йиллик шартномага имзо чекди. Аммо бошланиши жуда хунук кўриниш олди. Жамоа янги мураббий бошчилигида дастлабки ўнта ўйиннинг фақат иккитасида ғалаба қозонди. Шунга қарамай, француз ишлашда давом этди, бироқ Шотландиядаги фаолияти узоққа чўзилмади. 2007 йилнинг 4 январида Ле Гуэн ишдан бўшаш учун ариза ёзди.\nШундан сўнг ватанига қайтган мураббий тез орада янги иш топди. Унга ПСЖни бошқаришни таклиф қилишди. Гай Лякомбнинг ўрнига тайинланган мураббий тез орада ПСЖни юқори ўринлар сари кўтарди. 2008 йил Ле Гуэн ПСЖ билан Францяи Кубогини қўлга киритди.\nАммо вақт ўтган сари у клубдаги ишлардан зерика бошлади чоғи, терма жамоада ишлашни маъқул кўрди. Натижада 2009 йилнинг июлидан Камерун термасида фаолият олиб борди. Ле Гуэн Камерунни ЖЧ-2010га олиб борди, бундан ташқари фахрий ҳимоячи Ригобер Сонгни яна терма жамоага қайтарди. Самуэль Это’Они эса янги сардор этиб тайинлади. Камерун жаҳон чемпионатидаги иштирокини тугатгач, мураббий ўз лавозимидан кетди ва яна бир йил танаффус олди. Орадан бир йил ўтиб эса Уммон терма жамоасининг бош мураббийи этиб тайинланди.\nПол Ле Гуэннинг салкам уч йилдан бери Осиёда ишлаб келаётгани алоҳида мавзу. Бу ҳақда сайтимиз орқали кейинроқ тўхталамиз.


13 декабрь, 2016, 21:08\nЛондоннинг "Арсенал" жамоаси Чемпионлар лигасининг нимчорак финалида бир неча йилдан буён ўта кучли рақибга рўбаро келиб, кейинги босқичга чиқа олмаяпти. Венгер шогирдлари гуруҳда хоҳ биринчи ўринни эгаллашсин, хоҳ иккинчи бўлишсин, плей-оффнинг илк босқичидаёқ дахшатли қуръага дуч келмоқда. Келинг яхшиси, бу ҳақда батафсил тўхталиб ўтсак.\n2010/11 йилги мавсумда Лондонликлар Донецкнинг "Шахтёр" жамоасидан ортда қолиб, гуруҳда иккинчи ўринни эгаллашган эди. Нимчорак финалда эса Венгер шогирдларига "Барселона" рақиб бўлди. Илк ўйинда Англияда 2:1 ҳисобида зафар қучган "Арсенал", жавоб баҳсида 1:3 ҳисобида ютқазиб, мусобақани тарк этди.\n2011/12 йилги мавсумда эса "Арсенал" ўз гуруҳида биринчи ўриндан жой олди ва нимчоракда "Милан" билан рақиб бўлди. "Сан Сиро"даги учрашувда мезбонлар йирик 4:0 ҳисобида зафар қучган бўлсалар. Жавоб ўйинида "канонирлар" биринчи таймдаёқ 3:0 ҳисобида олдинга чиқиб олгандилар. Бироқ иккинчи бўлимда бошқа гол киритилмади. Натижада "Арсенал" мусобақа билан хайрлашди.\n2012/13 йилги мавсумда "Арсенал" охирги турда "Олимпиакос"га ютқазиб қўйди ва гуруҳда иккинчи бўлди. Венгер шогирдларига нимчорак финалда "Бавария" тушди. Дастлабки учрашувда Мюнхенликлар туманли албиондан 3:1 ҳисобидаги ғалаба билан қайтиб кетишди. Жавоб ўйинида эса "Арсенал" 2:0 ҳисобида зафар қучди. Сафарда урилган гол эвазига "Бавария" чорак финалга чиқди. "Арсенал"га бу сафар ҳам битта гол етмади.\n2013/14 йилги мавсумда "канонирлар" яна сўнги турда ютқазиб қўйишди. Бу сафар "Наполи" "Арсенал"дан устун келиб, клубни гуруҳда 2-ўринни эгаллашига сабабчи бўлди. Нимчорак финалда Венгер жамоасига яна "Бавария" рақиб бўлди. Немис жамоаси Лондондан 2:0 ҳисобидаги ютуқ билан қайтиб, Мюнхенда 1:1 ҳисобидаги дуранг натижани қайд этди. "Арсенал" эса яна ўз юришини ушбу босқичда тўхтатишга мажбур бўлди.\n2014/15 йилги мавсумда “Арсенал" Дортмунднинг "Боруссия"си билан бир хил очко тўплади. Бироқ тўплар нисбатига кўра гуруҳда иккинчи бўлди. Ниҳоят Венгер шогирдларига нимчоракда осонроқ рақиб тушди. Бироқ ҳаммаси яна эскича давом этди. Лондонда 1:3 ҳисобида имкониятни бой берган "Арсенал" Францияда 2:0 ҳисобида устун келди. Бироқ сафардаги гол яна "Арсенал"га панд берди.\n2015/16 йилги мавсумда "Арсенал" гуруҳ босқичидаёқ "Бавария" билан тўқнаш келиб, зўрға гуруҳдан чиқққан эди. Нимчорак финалда эса "канонирлар"га яна дахшатли рақиб "Барселона" тушди. "Барса" Лондонда 2:0, Каталонияда 3:1 ҳисобида зафар қучиб, кейинги босқичга чиқди.\n2016/17 йилги мавсумда эса "Арсенал" ўз гуруҳида ПСЖни орқада қолдириб 1-ўринни эгаллади. Бироқ, шўрпешона Венгер жамоасига нимчорак финалда яна кучли жамоа рақиб бўлди. Бу сафар яна "Бавария" Лондон клуби билан тўқнаш келади. Кўрамиз "канонирлар" бир неча йиллик нохуш анъаналарига барҳам бера олишармикан.


12:48 / 18.04.2017\nТармоқда Skoda’нинг концептуал купесифат йўлтанламаси - Vision E расмий фотосуратлари пайдо бўлди. Автомобиль кенг оммага ушбу ҳафтада Шанҳайдаги автосалонда намойиш этилади.\nНусха узунлиги 4645 миллиметр бўлиб, эни – 1917, баландлиги эса - 1550 миллиметрга тенг. Ғилдирак базаси ҳажми эса 2850 миллиметрни ташкил этади. Машина дизайнининг энг ёрқин жиҳатларидан бири – бу такрорланмас нурдиодли асосий чироқ фаралари бўлиб, у Volkswagen концернининг MEB модулли негизида яратилган ҳамда электромобиллар учун махсус ишлаб чиқилди.\nAutohome сайтининг ёзишича, купесифат йўлтанламас «фольксвагенли» модуль негизида қурилган. Янгилик электр куч қурилмаси билан жиҳозланган бўлиб, умумий қуввати 306 от кучини ташкил этадиган иккита электромотордан иборат. Машинанинг максимал тезлиги – соатига 180 километр, юриш масофаси захираси – 500 километр.\nСалонда бешта экран, смартфонлар учун бир неча симсиз қувватлантириш қурилмаси ва автомобиль эшиклари очилганда 20 даражага қайрилувчи ўриндиқлар бор. Ўриндиқлар эшиклар ёпилганда ўзининг одатий ҳолатига қайтади. Бундан ташқари, нусха автоном бошқарув тизимига эга бўлиб, у ҳаракат полосасини ўзгартириши ва автомобилни тирбандликда бошқариши мумкин.\nSkoda Vision E серияли ишлаб чиқарилиши билан боғлиқ масала ҳозирча номаълум. Аввалроқ компанияда марканинг биринчи электрокари 2020 ёки 2021 йилда пайдо бўлиши маълум қилинганди.\nKia янги йўлтанламаси марканинг биронта моделига ўхшамаган бўлади


Нурмагомедов ва Макгрегор ўртасидаги реванш жанг ўтказилиши шарти маълум қилинди » Ўзбекистон янгиликлари – Zamin.uz\n, 05 2020, 10:41\n01 фев, 22:46 3 021 Спорт\nМутлақ жангчилик чемпионати (UFC) президенти Дана Уайт россиялик Хабиб Нурмагомедов ва ирландиялик Конор Макгрегор ўртасида реванш жанг ўтказилиши мумкин бўладиган шартларни маълум қилди. У бу ҳақда ESPN телеканали эфирида айтиб ўтди.\nУайтнинг айтишича, икки жангчида ҳам реванш жангдан олдин учрашишлари керак бўлган эҳтимолий рақиблар бор.\n“Конор ва Хабибнинг реванши? Бу ҳеч қачон бўлмайди, дейишни истамайман, бироқ яқин орада бўлмаслиги аниқ. Хабиб четлатилган. Ўйлашимча, у дастлаб Тони Фергюсон билан, Конор Дональд Серроне билан жанг қилиши керак. Агар иккалови ҳам ғолиб бўлса, ўшанда реваншни ташкиллаштирамиз”, деб айтган UFC президенти.\nИкки жангчи ўртасидаги илк жанг 2018 йил 6 октябрда бўлиб ўтган. Россиялик рақибини мағлуб этиб, енгил вазн тоифасида чемпионлик унвонини ҳимоя қилган. Хабиб жанг тугаши биланоқ октагондан ошиб тушиб, Макгрегор жамоаси аъзолари билан муштлашиб кетган.\nУшбу иш бўйича Невада штати атлетик комиссияси жорий ҳафтада қарор чиқарди. Унга кўра, Хабиб 9 ойга мусобақалардан четлатилди ва 500 минг долларлик жаримага тортилди. Ирландияликка эса 6 ойлик четлатиш ва 50 минг доллар жарима тайинланган.\nУайт: Конор ишонадики, Нурмагомедов ва Фергюсон ўртасидаги жанг сўнгги лаҳзаларда бекор қилинади 16 янв, 08:56\nХабиб ва Конорнинг реванш жанги ҳам бўлади 07 дек, 11:00\nUFC президенти: “Хабиб жанги учун 50 млн олиши мумкин” 04 ноя, 14:33\nХабиб Нурмагомедовга тайинланиши мумкин бўлган жазо маълум қилинди 09 окт, 20:44\nХабиб Нурмагомедов ва Конор Макгрегор вазн ўлчашди 06 окт, 14:15\nХабиб Нурмагомедов ва Конор МакГрегор жанги санаси маълум қилинди 17 июн, 14:57\nЎзбекистондан касаллик кўтарилишини сўраб Байтуллоҳда дуо қилинди (видео) 05 апр, 10:21 2\nЎзбекистонда коронавирусдан зарарланиш ҳолатлари 298 тага етди 05 апр, 10:00 6\nНью-Йоркда икки ўзбекистонлик коронавирусдан вафот этди 05 апр, 09:30 5\nНурсултон Назарбоевнинг ўлими ҳақидаги миш-мишларга изоҳ берилди 05 апр, 09:00 931\nТрамп ОАВни коронавирус мавзусида ваҳима тарқатмасликка чақирди 05 апр, 08:38 199\nБечора Дибала. У коронавирусни енголмади 05 апр, 08:37 1 371\nБерлин АҚШни Германияга мўлжалланган ниқобларни қароқчиларча эгаллаб олишда айблади 05 апр, 06:55 514\nGoogle пандемияда одамларни кузатиш имконини берадиган сервисни ишга туширди 05 апр, 06:29 297\n6 апрелдан мототранспорт (скутер) ҳамда велосипедда ҳаракатланиш чекланади 05 апр, 06:00 874


Адабиётшунослар адабий алоқада » Зарафшон Газетаси\nСамарқанд давлат университетида "Ўзбек адабиётшунослиги фани шаклланиши ва тараққиётида Самарқанд илмий мактабининг тутган ўрни" мавзусида республика илмий-амалий анжумани бўлиб ўтди.\nАнжуманда ўзбек адабиётшунослиги тарихи, олимларнинг илмий фаолияти, улар томонидан қўлга киритилган ютуқларни кенг жамоатчиликка етказиш, адабиётшуносликнинг бугунги кундаги фаолияти ва келгусидаги вазифалари муҳокама қилинди.\n– Ушбу анжуманнинг Самарқандда ўтказилиши бежиз эмас, – дейди филология фанлари доктори, Тошкент давлат ўзбек тили ва адабиёти университети профессори Ҳамидулла Болтабоев. – Ўзбек адабиётшунослиги тараққиётида Самарқанд илмий мактабининг алоҳида ўрни бор ва бу ерда етишиб чиққан олимларнинг фанга қўшган ҳиссаси эътирофга лойиқ.\nРеспубликадаги таниқли адабиётшунослар, Тошкент давлат ўзбек тили ва адабиёти университети ҳамда СамДУ профессор-ўқитувчилари иштирок этган анжуманда ўзбек адабиётшунослик фанининг шаклланиш тарихида Абдурауф Фитрат, Садриддин Айний, Абдураҳмон Саъдий, академиклар Воҳид Абдуллаев, Ботурхон Валихўжаевнинг илмий-педагогик фаолияти тўғрисида маърузалар тингланди.\nШиддатли ривожланишнинг истиқболли қарорлари\nНавоий “Ҳамса”си – туркий халқлар адабиётидаги улкан воқеа


Ҳиндистон шимолида йўловчи билан лиқ тўла автобус жарликка қулаб тушди, 30 киши тирик қолди\n11:24 / 20.10.2015\nҲиндистон шимолидаги Жамму ва Кашмир штатларини боғловчи тоғ йўлида йўловчи автобуси жарликка қулаб тушди. Маҳаллий полициянинг маълум қилишича, ҳодисадан энг камида 14 киши ҳалок бўлди, 30 нафардан зиёд йўловчи жиддий жароҳат олди.\nДастлабки маълумотларга кўра, одамлар билан лиқ тўла транспорт воситаси ҳайдовчиси йўлнинг мураккаб участкасида бошқарувни йўқотиб қўйган. Удхампур округидаги Гходри қишлоғи яқинида рўй берган авария жойига қутқарувчилар ва шифокорлар етиб келишган. Жароҳатланган ва ҳалок бўлганлар мураккаб шароитда эвакуация қилинмоқда.\nПолиция расмий вакилининг сўзларига кўра, ҳалок бўлганлар сони бир қисм йўловчилар ҳамон автобус ичида қолиб кетаётгани сабабли янада ортиши мумкин.


Вазирлар Маҳкамасининг 28.06.2012 йилдаги 184-сонли Қарори билан Давлат пенсияларини тайинлаш ва тўлаш тартиби тўғрисидаги низомга ва Индивидуал иш ҳақи коэффициентларини қўллаган ҳолда пенсияларни ҳисоблаш учун қабул қилинадиган фактик иш ҳақини қайта ҳисоблаш тартиби тўғрисидаги низомга ўзгартиш ва қўшимчалар киритилди.\nУшбу ҳужжат давлат пенсияларини тайинлаш ва тўлаш тартибини янада такомиллаштиришга йўналтирилган.\nЮқоридаги низомлардан “фактик иш ҳақи” тушунчаси олиб ташланди, энди бу “пенсияни ҳисоблаш учун қабул қилинадиган шахснинг иш ҳақи”.\nАгар Ўзбекистон Республикаси бюджетдан ташқари Песия жамғармасига суғурта бадаллари белгиланган тартибда ўз вақтида тўланса, унда меҳнат стажига вақтинчалик меҳнатга лаёқатсизлик бўйича нафақаларни оши даври, чет элда ишлаган вақти ҳам киритилади. Деҳқон хўжалигида ишлаш ва ўз томорқасида йирик шохли чорвани етиштириш ишлари пенсия тайинлаш учун зарур бўлган иш стажида ҳисобга олиниши учун шундай ишнинг ҳар бир йилига суғурта бадали сифатида Пенсия жамғармасига энг кам иш ҳақининг камида 4,5 баробари миқдорида киритилиши керак.\nОлинган барча пул мукофотлари иш ҳақи билан биргаликда ушбу пул мукофотлари тайинланган ойда ҳисобга олиниши шарт, ходим ишдан бўшаган пайтдагиси эса – шу ташкилотдаги охирги иш ойининг иш ҳақига киритилиши керак.\nЁшга доир пенсияга чиқишдан олдин охирги 10 йилдаги меҳнат фаолиятига I ва II гуруҳ ногиронлиги бўйича пенсияда бўлиш даври ҳам киритилади. Ёрдамга мухтож 16 ёшгача ногирон болани ва 80 ёшдан катта шахсни парвариш қилиш даври 5 йиллик меҳнат фаолияти ёки ҳарбий хизмати мавжуд бўлгандагина стажга киритилади.\nСтаж тўлиқ бўлмаганида пенсия миқдори қонунда белгиланганидан паст бўлиши мумкин эмас. Иш стажини имтиёзли ҳисоблаш тартиби барча турдаги давлат пенсиялари учун қўлланилиши керак.\nИш стажини тасдиқловчи маълумотномалар архивга ёки ташкилотга бориб текширилганида, Пенсия жамғармаси бўлимининг текширувчи ходими икки нусхада акт тузиши лозим. Улар унинг имзоси, ташкилот ёки архивнинг мансабдор шахси ва муҳри билан тасдиқланади.\nПенсия жамғармаси бўлимлари ташкилотлар ва пенсия тайинланиши учун мурожаат қилган шахслардан тақдим этиладиган ҳужжатлар етарли бўлмаган тақдирда уларни охиригача расмийлаштиришни талаб қилишга ҳақли.\nБоқувчисини йўқотганлик бўйича давлат пенсияларини тайинлаш тартибига ҳам қўшимчалар киритилди. Вафот этган боқувчи билан қариндошлик муносабатларини тасдиқловчи ҳужжатларга никоҳ тўғрисидаги гувоҳнома, никоҳ бекор қилингани ҳақидаги гувоҳнома (мавжуд бўлмаганида, фуқаролик ҳолати далолатномаси ёзувидан кўчирма), ваколатли ташкилотлар ёки хорижий давлатлар мансабдор шахсларининг маълумотномаси. Энди III гуруҳ ногиронлари вафот этган боқувчи оиласининг меҳнатга лаёқатсиз аъзоси рўйхатига кирмайди.\nПенсионер томонидан пенсия тайинланишидан олдин эга бўлган иш стажи ва меҳнат ҳақи тўғрисидаги қўшимча ҳужжатлар тақдим этилиши муносабати билан пенсия қайта ҳисобланганида, қайта ҳисоблаш вақтида амалда бўлган иш стажи ва меҳнат ҳақини белгилаш тартиби қўлланилади. Бунда пенсияни қайта ҳисоблаш учун ўртача иш ҳақи пенсия тайинланишидан олдинги охирги 10 йиллик иши бўйича белгиланади.\nҲужжатда бошқа ўзгариш ва қўшимчалар ҳам бор.\nКўришлар сони: 13396


«Президентимиз 2021-2022 йилларда электр энергияси тарифларини оширмасликни бош масала қилиб қўйдилар», - деди у.\nЭнергия тизимини модернизация ва реконструкция қилиш тарифларни ошириш орқали эмас, балки таннархни пасайтириш ҳисобига амалга оширилади.\nЖорий йилнинг 26 октябрь куни президент Шавкат Мирзиёев электр энергетикаси корхоналарини трансформация қилиш бўйича устувор вазифалар муҳокамаси юзасидан йиғилиш ўтказди.\nЙиғилишда «Ўзбекистон миллий электр тармоқлари», «Ҳудудий электр тармоқлари», «Иссиқлик электр станциялари» ҳамда «Ўзбекгидроэнерго» акциядорлик жамиятларида молиявий ҳисоботларни жаҳон стандартлари асосида тайёрлаш тизимига ўтиш кераклиги таъкидланди.\n«Бу халқаро кредит рейтинги олиш, келгусида еврооблигациялар чиқаришда муҳим омил бўлади. Мутасаддиларга шу мақсадлардан келиб чиқиб, мазкур 4та компаниянинг уч йиллик молиявий модели ва бизнес режаларини ишлаб чиқиш вазифаси қўйилди», – дея хабар берди давлат раҳбари матбуот хизмати.


Ўзи ҳаракатлана олмайдиган, ётоқли бўлиб қолган одамлар қандай қилиб янги паспорт олиши мумкин\n22:30 / 30.12.2015\n“Газета.uz” нашри охирги ойларда ўзи мустақил ҳаракатлана олмайдиган фуқаролар паспорт олишда қийинчиликларга дуч келаётганлари ҳақида уларнинг яқинларидан кўплаб мурожаатлар олди.\n“Мен Сергели тумани паспорт бўлими бошлиғининг қабулига кириш учун бир неча кун кутдим”, – деб айтмоқда 2-гуруҳ ногирони бўлган ва ўзи ҳаттоки уйида ҳам мустақил ҳаракатлана олмайдиган аёлнинг қизи Евгения Сидельникова. – Ниҳоят мен қабулга кирдим, бироқ ҳужжатлар топшириш учун маҳалла қўмитасидан, шифохонадан ва бошқа жойлардан бир нечта маълумотномалар керак экан”.\n“Поликлиника онамга унинг юра олмаслиги ҳақида маълумотнома бериши учун зарур маълумотномаларни йиғишим учун бир ой вақт кетди, комиссия тузишга тўғри келди, барча жараёнларни, жумладан анализ топшириш ва ЭКГ олишни уйда ўтишга тўғри келди. Ниҳоят мен ноябрда барча ҳужжатларни паспорт бўлимига топширдим ва у ерда менга “Уйингизга боришади, кутинг”, дейишди. Мана йил охирлаб қолганига қарамасдан ҳанузгача кутмоқдамиз, бироқ ҳали ҳеч ким келмади”, деб айтмоқда Евгения Сидельникова.\nШунга ўхшаш вазиятга Яшнобод туманида яшовчи Эльвира Ахмерова ҳам дуч келди. Аёлнинг онаси кўзи ожиз, отаси эса инсульт сабабли ўзи мустақил ҳаракатлана олмайди.\n“Онамни паспорт бўлимига олиб бордик, у барча жараёнлардан ўтди ва биометрик паспорт олди. Бироқ отам билан боғлиқ вазият бироз мураккаброқ, уни 4-қаватдан тушириб, паспорт бўлимига олиб бориш учун анча куч ва маблағ талаб қилинади. Мен туман паспорт бўлимига мурожаат қилганимда йил охирида келишни айтишди. Мен барча ҳужжатларни олиб бордим, менга уларни паспортисткада қолдиришни айтишди. Бу ноябрда бўлганди, биз ҳанузгача уйимизга келиб, биометрик маълумотларни олишларини кутиб ўтирибмиз. Беайблигимиз сабабли қонунбузарлар бўлишни истамаймиз”, деб айтмоқда Ахмерова.\nСергели туманида яшовчи Виктор Демержиев барча муаммоларни ўзи ҳал қилганини айтмоқда. “Паспорт бўлими билан ўзи юра олмайдиган онамни маълум вақтда паспорт бўлимига олиб келишга келишиб олдим. У ерда барча жараёнларни навбатсиз ташкил этишди. Бироқ бу ногиронларга ваъда қилингандек бўлмади, улар маълумотларни йиғиш учун мобиль гуруҳ келишини айтишганди”, деб айтмоқда Демержиев.\nҲаммада ҳам ётоқли яқинини паспорт бўлимига олиб боришнинг иложи йўқ. Паспорт бўлимига икки марта – биринчисида биометрик маълумотларни топшириш учун, иккинчисида паспортнинг олинганини тасдиқлаш учун борилиши талаб қилиниши ҳисобга олинса, бу муаммо умуман ҳал қилиб бўлмайдиган бўлиб қолади.\nБектемир туманида имконияти чекланган одамларга паспортни ўзгартиришда Ногиронлар жамиятининг маҳаллий бўлими ёрдам бермоқда.\n“Васийлигимиздагилардан бирини саломатлиги туфайли паспорт бўлимига олиб боролмадик, паспорт бўлими ходимлари эса унинг уйига келишга шошилмасдилар. Туман ИИБ бошлиғининг қабулига шахсан ёзилишимга тўғри келди. ИИБ бошлиғи вазиятни тушунди ва тегишли кўрсатмаларни берди. Шунинг эртасига касалнинг уйига сайёр гуруҳ бориб, барча биометрик маълумотларни олди ва у тез орада янги паспорт олди”, деб айтмоқда Ногиронлар жамиятининг Бектемир тумани бўлими раиси Лариса Россинская.\nНашр ИИВнинг Кириш ва чиқиш ҳамда фуқароликни расмийлаштириш бошқармасига паспорт бўлимига соғлиғи сабабли кела олмайдиган одамлар паспортни ўзгартириш жараёнидан қандай ўтишлари кераклиги ҳақида мурожаат қилди ва қуйидагича жавоб олди: “Тошкент бўйича мобиль станциядан фойдаланган ҳолда фуқароларга биометрик паспортни расмийлаштириш Тошкент Шаҳар ИИБнинг Кириш ва чиқиш ҳамда фуқароликни расмийлаштириш ходимлари томонидан ўзи мустақил ҳаракатлана олмайдиган фуқаронинг оғир касаллигини тасдиқловчи тегишли муассасаларнинг ҳужжатлари топширилгандан кейин амалга оширилади”.\nБошқармада 31 декабргача паспортни алмаштира олмаган ва жарима тўлашга тўғри келиши мумкинлигидан хавотирланаётган фуқаролар тинчлатилди. Агар эски паспорт муддатидан ўтиб кетмаган бўлса, унда унинг эгасига жарима солинмайди.\nНашр паспорт бўлимларида бу масалага эътибор берилиб, турли инстацияларга боришдан ва мавҳумликдан чарчаган одамларга ёрдам берилишига умид билдириб қолди.


Олимлар йўқолиб кетиш хавфи остида турган мамлакатлар номини айтишди\n22:21 / 10.08.2021\nУларнинг сўзларига кўра, ушбу минтақадаги мамлакатлар узоқ вақтдан буён денгиз тошқинлари, циклонлар, давомли қурғоқчилик ва грунт сувларининг шўрланишидан азият чекмоқда. Бундан ташқари, дунё океани сатҳининг кўтарилиши сабабли кўплаб мамлакатлар сув остида қолмоқда.\nКирибати / Фото: Getty Images\nГлобал исиш оқибатида Тинч океанидаги айрим орол давлатлар йўқ бўлиб кетиши мумкин. Бу ҳақда БМТ иқлим ўзгариши бўйича ҳукуматлараро экспертлар гуруҳи олимлари Guardian нашрига берган интервьюсида айтишди.\n«Бу эса Кирибати, Вануату ва Сулаймон оролларини яшаш учун яроқсиз ҳолга келтиради», — деди Greenpeace Australia Pacific тадқиқотлар бўлими бошлиғи Никола Казуле.\nАввалроқ иқлим ўзгариши бўйича ҳукуматлараро экспертлар гуруҳи Ер илгари ҳисоб-китоб қилинганидан кўра тезроқ исиб бораётганини маълум қилганди.\nОлимларнинг ҳисоботида қайд этилишича, дунё бўйича ўртача ҳарорат 1,1 даражага кўтарилган. Бу эса 2040 йилга бориб ўртача ҳарорат 1,5 даражага ошишини билдиради.\nУ ҳолда иссиқ тўлқинлар, шамоллар, қурғоқчилик, сув тошқинлари ва ёнғинлар янада кўпроқ содир бўла бошлайди, музликлар эриб қулайди.\nМаълумот берилишича, 1900 йилдан буён дунё океани сатҳи 20 сантиметрга кўтарилган.\nИқлим ўзгаришлари натижасида Ер юзининг турли нуқталарида экстремал об-ҳаво кузатилмоқда.\n19:10 / 23.10.2021\nИқлим ўзгариши глобал кескинликни келтириб чиқаради — АҚШ разведкаси\n21:19 / 04.09.2021\nГлобал исиш сабабли хавфли вируслар “уйғониши” мумкин – Нобел мукофоти лауреати


10 ойда давлат хизматларини кўрсатиш соҳасида 191 мингдан ортиқ ҳолатда қонун бузилган — ДХА – Газета.uz\n10 ойда давлат хизматларини кўрсатиш соҳасида 191 мингдан ортиқ ҳолатда қонун бузилган — ДХА\n10 ойда давлат хизматларини кўрсатиш соҳасида 191 мингдан ортиқ қонунбузилиш ҳолати аниқланди. «Ўзсувтаъминот», «Ҳудудгазтаъминот», Қурилиш вазирлиги, Кадастр агентлиги, Соғлиқни сақлаш вазирлиги қонун бузар такшилотлар топ-5талигидан ўрин олган. Натижада 2556 нафар мансабдор жаримага тортилди, 64 нафари эса ишдан бўшатилди.\nLotinchada 12 ноябр 2021, 16:16 Жамият\n1 ноябрь ҳолатига давлат органлари ва ташкилотлари фаолиятида 191 571 та қонун бузиш ҳолатлари аниқланган.\nБу ҳақда Давлат хизматлари агентлигининг Давлат органлари ва бош ташкилотлар томонидан давлат хизматлари кўрсатилиши устидан назорат қилиш бошқармаси бошлиғи Улуғбек Маҳмудов маълум қилди.\nДХА томонидан 6131 та таъсир чоралари қўлланилди:\n583 та тақдимнома;\n2978 та огоҳнома;\n2556 нафар мансабдор шахс ва ходимга маъмурий жарималар қўлланилган.\nТаъсир чоралари натижасида 1138 нафар мансабдор интизомий жавобгарликка тортилди. Шундан, 64 нафари лавозимидан озод этилди.\nУлуғбек Маҳмудов. Фото: Видеодан лавҳа.\nУнинг сўзларига кўра, ДХА ташкил этилганига қарийб 4 йил бўлган бўлса, қонунбузилиш ҳолатлари йил сайин камайиб бормоқда. «Бу янгича тизимга барча идораларимиз босқичма-босқич мослашиб бормоқдалар», — деди Улуғбек Маҳмудов.\nДХА матбуот хизмати раҳбари Севара Закирова 9 ойда энг кўп қонунбузилиш ҳолатларига йўл қўйган топ-5та ташкилотни маълум қилди:\n«Ўзсувтаъминот» АЖ бўлим бошлиғи Фарҳод Васиевнинг таъкидлашича, 2019 йилгача сув ҳисоблагичларини даврий қиёслашдан ўтказиш хусусий секторлар томонидан кўрсатилган. Ундан сўнг, ушбу хизматни таъминотчи корхона томонидан кўрсатиш бошланган.\nФарҳод Васиев. Фото: Видеодан лавҳа.\n«Давлат идораларидаги шу хизматни кўрсатиш бўйича мутахассисларнинг етишмовчилиги яққол кўзга ташланиб қолди. Буни кескин равишда оширишни молиявий тарафлама таъминлаш имконияти мавжуд эмас. Сабаби сув ҳисоблагични даврий қиёслашдан ўтказишдан келиб тушадиган маблағ олиб қарасак, 2019−2020 йилларда ҳар бир ҳисоблагич учун — 8920 сўм таъминотчи корхонага келиб тушган», — деди у.\nТаъкидланишича, ушбу маблағ ичига хонадонга мутахассис ташрифи ва ҳисоблагични ечиб олиб, Ўзстандарт агентлигига топшириш ва қиёслашдан ўтказилгач, ҳисоблагични қайта ўрнатиш харажатлари киради.\nАввалроқ, «Газета.uz» илк уч ойда давлат хизматларини кўрсатиш соҳасида 108 мингдан ортиқ қонун бузилиши ҳолати аниқлангани ҳақида ёзганди. Ўшанда ҳам энг кўп қонунбузарлик коммунал ташкилотлари билан боғлиқ бўлган эди — 88 509 та ҳолат. 3 ойда 20 нафар мансабдор ишдан олинганди.


ХТВ собиқ депутат Қобул Дусов судга берилганини тасдиқлади\n14 апрел 2021, Тошкент вақти: 08:05\nХалқ таълими вазирлиги собиқ депутат Қобул Дусов устидан фуқаролик судига мурожаат қилганини тасдиқлади. ХТВ расмий Телеграм-каналида билдирилишича, вазирлик судга мурожаатида ўз шаъни, қадр-қиммати ва ишчанлик обрўсига путур етказувчи маълумотлар тарқатганлиги учун фуқаро Қобул Дусовдан раддия беришни талаб қилган.\nХТВ суд жараёни якуни бўйича яна қўшимча маълумотлар тақдим этилишини маълум қилган.\nМаълумотларга кўра, вазирлик собиқ депутатнинг YouTube тармоғи орқали қилган чиқишида халқ таълими соҳасини кескин танқид қилганидан норози бўлган.\nЎзбекистон инсон ҳуқуқлари “Эзгулик” жамияти раҳбари Абдураҳмон Ташановга кўра, Қ. Дусов куни кеча мазкур суд иши бўйича жамиятдан ҳуқуқий кўмак сўраган. Бу масала тафсилотлари ҳақида А.Ташанов Озодликка 9 сентябрь куни берган суҳбатида сўзлаган эди.\nҚ. Дусов ижтимоий тармоқларда ва маҳаллий сайтларда ўзининг кескин чиқишлари билан танилган. Унинг “Қачонки сиёсатда аёллар билан болалар ҳукм юргизадиган пайт келса, мамлакат тез орада пароканда бўлади” каби постлари ёки аёлларнинг эркакларга қараганда фикрлаш қобилияти пастроқ эканига оид иддаолари ҳам шулар жумласидандир. Собиқ депутатнинг бунга ўхшаш мулоҳазалари унинг “Миллий тикланиш” партияси сафидан чиқарилишига туртки бўлгани айтилади.


— “Зуҳо” сўзининг маъноси нима? Эшитишимча, Бомдод намозидан кейин Зуҳо намози ўқилар экан. Бу намоз нима учун ўқилади?\n— “Зуҳо” сўзи – “чошгоҳ вақти” деган маънони англатади. Аллоҳ таоло бундай марҳамат қилади: “Қасамёд этурман чошгоҳ вақти билан” (“Зуҳо” сураси, 1-оят).\nҚуёш чиққандан тахминан ўн беш дақиқа ўтгач, ушбу намозни ўқиш мумкин. Унинг энг афзал вақти бомдод намозини адо этгандан сўнг, ўша жойда қуёш чиққунча зикр билан машғул бўлиб, қуёш чиққандан кейин ўқишдир.\nЗуҳо намози икки ракатдан ўн икки ракатгача ўқилади, энг афзали тўрт ракатдан ўқишдир. Расулуллоҳ соллаллоҳу алайҳи васаллам шундай қилганлар.\nАбу Ҳурайра розияллоҳу анҳудан ривоят қилинади. Расулуллоҳ соллаллоҳу алайҳи васаллам: “Ким тўрт ракат Зуҳо намозини мунтазам ўқиса, гуноҳи денгиз кўпикларича бўлса ҳам, кечирилади”, дедилар (Имом Термизий, Имом Ибн Можа, Имом Аҳмад ривояти).\nАбу Саъид Худрий розияллоҳу анҳудан ривоят қилинади: “Набий соллаллоҳу алайҳи васаллам Зуҳо намозини баъзан узлуксиз ўқир эдилар. Биз энди бу намозни ҳаргиз тарк қилмайдилар, дердик. Гоҳида эса ўқимас эдилар, энди бу намозни ҳаргиз ўқимасалар керак, деб ўйлардик” (Имом Термизий, Имом Аҳмад ривояти).\nРасулуллоҳ соллаллоҳу алайҳи васаллам Зуҳо намозида “Шамс” ва “Зуҳо” сураларини ўқир эдилар.\nАбу Зарр розияллоҳу анҳудан ривоят қилинади. Расулуллоҳ соллаллоҳу алайҳи васаллам: “Ҳар бирингиз бўғин ва суяклар устида тонг оттирганингиз учун бир садақа бор. Ҳар бир тасбеҳингиз – садақа. Ҳар бир тамҳид (Алҳамдулиллаҳ) – садақа, ҳар бир таҳлил (Лаа илаҳа иллаллоҳ) – садақа, ҳар бир такбир – садақа, яхшиликка буюришингиз ҳам, ёмонликдан қайтаришингиз ҳам садақадир. Энди буларнинг ҳаммаси учун икки ракат Зуҳо намоз ўқишингиз кифоя қилади”, дедилар (Имом Муслим ривояти).\nАбу Ҳурайра розияллоҳу анҳудан ривоят қилинган ҳадисда бундай дейилади: “Албатта, жаннатда бир эшик бор. У “Зуҳо” деб номланади. Қиёмат куни бўлганда, бир жарчи нидо қилиб: “Зуҳо намозини доим ўқувчилар қани? Бу сизларнинг эшигингиздир. Унга Аллоҳнинг раҳмати ила киринглар”, дейди” (Имом Табароний ривояти).\n566 марта ўқилди\nДругие материалы в этой категории: « Хотира – табаррук, қадр – абадий\tХотира ва қадрлаш – муқаддас инсоний бурч »


Фарзанд туғилганида қилинадиган ишлар\nBy Муҳаммад Ҳабибуллоҳ on 03/27/2017 18 АҚИҚА ФАТВОЛАР\nФарзанд туғилганида унинг қулоғига азон ва иқомат айтилади. Бундан бошқа қилиниши керак бўлган ишлар ҳам борми?\nРасулуллоҳ саллаллоҳу алайҳи ва саллам Ҳасан разияллоҳу анҳу туғилганида унинг қулоғига азон айтганлари тўғрисида келган ҳадиснинг саҳиҳ ёки заифлигида уламолар ўртасида ихтилоф бор. Шу ҳадисни саҳиҳ деган уламолар чақалоқнинг қулоғига азон айтиш суннат дейишган бўлса, ҳадисни заиф деганлар бу амал суннат эмас, дейишган. Биз бу борада Абу Рофеъ разияллоҳу анҳудан ривоят қилинган ҳадисни заиф деб билсак-да, мазкур ҳадисни саҳиҳ деган фикрга биноан, бу амални суннат дейдиган биродарларимизнинг ишларини ҳам инкор қилмаймиз. Бироқ чақалоқнинг чап қулоғига иқомат айтиш тўғрисида келган ҳадис собит эмас. Шунга биноан, боланинг чап қулоғига иқомат айтиш суннат эмас.\nШунингдек, фарзанд етти кунлигида унга ақиқа қилиш, унинг сочини олиш ва сочининг вазнича кумуш садақа қилиш суннат. Чунки Самура разияллоҳу анҳудан ривоят қилинган ҳадисда Расулуллоҳ саллаллоҳу алайҳи ва саллам: “Болага баъзи яхшиликларнинг етиши унга ақиқа қилинишига боғлиқ. Бола етти кунлигида ақиқа қилинади, сочи олинади ва унга исм қўйилади”, деганлар (Ибн Можа ривояти, 3165-ҳадис). Баъзи ривоятларда “ва сочининг вазнича кумуш ёки кумуш қийматига тенг маблағ садақа қилинади” деган қўшимча ҳам бор. Агар еттинчи кунида ақиқа қилинмаса, кейинроқ, ҳатто орадан бир қанча йиллар ўтиб кетгач қилинса ҳам бўлаверади. Ибн Сирин раҳимаҳуллоҳ: “Агар менга ақиқа қилинмаган бўлганида, ўзимга атаб ақиқа қилган бўлардим”, деганлар (Ибн Абу Шайба ривояти, 24718-ҳадис), валлоҳу аълам.\nAvvalgi maqolaСавол-жавоб: “Исломий банкдан кредит олиш ҳукми” (Шайх Содиқ Самарқандий)\nKeyingi maqola Манзилга кирганда ўқиладиган дуо\nЭлдар 01/20/2019 20:32\nАссалам алейкум ва рахматуллах баракатух фарзант тугилгандан кейин тезрок исм куй а а зехни заифлашади дейишяпди шу гап рост шу хакида тулик жавоб берсангиз олдиндан рахмат


Қиёматда соясига олувчи оятлар - Hidoyat.uz\nАсосий саҳифа Мақолалар Қиёматда соясига олувчи оятлар\nЧоп этилди Oktabr 20, 2019 Қиёматда соясига олувчи оятларda fikr bildirishni o'chirish\n«Аллоҳ – Ундан ўзга илоҳ йўқдир. (У) ҳамиша Барҳаёт ва абадий Турувчидир. Уни на мудроқ тутар ва на уйқу. Осмонлар ва Ердаги (барча) нарсалар Уникидир. (Қиёмат куни) Унинг ҳузурида ким ҳам (гуноҳкорларни) Унинг рухсатисиз шафоат қила оларди?! (У) улардан (одамлардан) олдинги ва кейинги нарсаларни билур. (Одамлар) Унинг илмидан фақат (У) истаган миқдорича ўзлаштирурлар. Унинг Курсийси осмонлар ва Ерни (ҳам) ўз ичига сиғдира олур. У иккисини муҳофаза этиш Уни толиқтирмас» (Бақара сураси, 255-оят).\n1, «Алиф, Лом, Мим. 2. Аллоҳ – Ундан ўзга илоҳ йўқдир. (У) ҳамиша Барҳаёт ва абадий Турувчидир» (Оли Имрон сураси, 1–2-оятлар).\nАбу Умома Боҳилий розияллоҳу анҳудан ривоят қилинган ҳадиси шарифда Пайғамбаримиз соллаллоҳу алайҳи ва саллам: «Қуръонни тиловат қилиб туринглар, зеро, у Қиёмат куни асҳобларини (қориларини) шафоат қилади. Икки “Заҳровайн” (мунаввар этувчи)ни – Бақара ва Оли Имрон сураларини ўқинглар. Чунки иккови Қиёмат куни икки соя солувчи булут бўлиб келади ёки жамланган юнг бўлагидек бўлиб келади ва ўз аҳлларини (қориларини) соясига олади…”, деб марҳамат қилдилар» (Имом Муслим ривояти).\nНаввос ибн Самъон розияллоҳу анҳу айтади: «Мен Расулуллоҳ соллаллоҳу алайҳи ва салламдан эшитганман, у зот: “Қиёмат куни Қуръон ва унга амал қилган қорилар олиб келинади. Бақара ва Оли Имрон суралари олдинда йўл бошлаб келади”, деб таъкидладилар» (Имом Муслим ривояти).\nАсмо бинти Язид ибн Сакан розияллоҳу анҳо айтади: «Расулуллоҳ соллаллоҳу алайҳи ва саллам: “Аллоҳнинг Исми Аъзами ушбу икки оятдадир: Бақара сурасида – Аллоҳу ла илаҳа илла ҳувал ҳайюл қойюм; Оли Имрон сурасида – Алиф. Лам. Мим. Аллоҳу лаа илаҳа илла ҳувал ҳайюл қойюм…” оятлари деб уқтирдилар» (Имом Аҳмад ривояти).\nРаҳматуллоҳ ОБИДОВнинг “Аллоҳнинг гўзал исмлари ва исми Аъзам” китобидан


БЎЗЛИК ЁШЛАРГА 5 МИНГ ДОНА КИТОБ СОВҒА ҚИЛИНАДИ - AUZ.UZ\nБЎЗЛИК ЁШЛАРГА 5 МИНГ ДОНА КИТОБ СОВҒА ҚИЛИНАДИ\nБўзда туман прокуратурасининг янги биноси фойдаланишга топширилди. Унда вилоят ҳокими Шуҳратбек Абдураҳмонов иштирок этди, дея хабар бермоқда вилоят ҳокимлиги матбуот хизмати.\nТуман ҳокими Иномжон Мамадалиевнинг маълум қилишича. янги бинода прокуратура, Бош прокуратура ҳузуридаги департаментининг ва Мажбурий ижро бюросининг туман бўлимлари жойлашган. Қурилиш ишларини Рустамжон Ҳожибоев бошчилигидаги «Ихтисослашган Шаҳрихон қурилиш» хусусий корхонаси бинокорлари амалга оширган. Бунинг учун 5 миллиард 407 миллион сўмлик маблағ сарфланган.\nБинонинг очилиши муносабати билан ўтказилган тантанали тадбирда иштирок этган болажонлар Ватан, Мустақиллик, ёшлик бунёдкорлик, китобхонлик ҳақида шеърлар айтишди. Фольклор ансамбли ҳаваскорлари манзур қўшиқлар ижро этдилар. «Болаларга китоб беринг!» ҳайқириғи янгради.\nБолажонларнинг китобга бўлган иштиёқидан руҳланган вилоят раҳбари шу куни бўзлик йигит-қизларга 5 мингта китоб, санъат ривожланиши учун миллий чолғу асбоблари совға қилишини билдирди.\nШу куни Янгиобод, Кўҳинур маҳаллаларидаги Хайрулло Нуралиев, Мирзохид Ортиқов оилаларига намунавий лойиҳалар асосида қурилган уйларнинг сертификатлари топширилди.\nЧорвадор маҳалласида истиқомат қилувчи чевар Жумагул Олломуродовага замонавий тикув машинаси, мактаб ўқувчиларига китоблар жамланмалари, чолғу асбоблари туҳфа қилинди.